text:
Senateri Tito RUTAREMARA avuga ko uretse kuba yarabatijwe akiri muto agahabwa izina atazi icyo risobanuye iyo aza kubimenya atari kwemera kubatizwa,ahubwo yari guhitamo kwitwa gusa amazina y’amanyarwanda,aha ari naho ahera asaba abantu kujya babanza bagatekereza ku nsengero bagiye kuyoboka kuko zose siko ziyobora ku Mana.
Senateri Tito RUTAREMARA avuga ko uretse kuba yarabatijwe akiri muto agahabwa izina atazi icyo risobanuye iyo aza kubimenya atari kwemera kubatizwa,ahubwo yari guhitamo kwitwa gusa amazina y’amanyarwanda,aha ari naho ahera asaba abantu kujya babanza bagatekereza ku nsengero bagiye kuyoboka kuko zose siko ziyobora ku Mana.
Senateri Tito RUTAREMARA avuga ko uretse kuba yarabatijwe akiri muto agahabwa izina atazi icyo risobanuye iyo aza kubimenya atari kwemera kubatizwa,ahubwo yari guhitamo kwitwa gusa amazina y’amanyarwanda,aha ari naho ahera asaba abantu kujya babanza bagatekereza ku nsengero bagiye kuyoboka kuko zose siko ziyobora ku Mana.
- Senateri Tito Rutaremara
Senateri Tito RUTAREMARA ,Ubwo yaganiraga n’abanyamakuru ubwo bari mu itorero ry’abanyamakuru icyiciro cya kabiri cyatangiye tariki 16 kugeza 26/4/2017,cyabereye Nkumba mu karere ka Burera mu ntara y’amajyaruguru,yavuze ko iyo atekereje kuba ba gashakabuhake barafashe amazina y’amanyarwanda bakayita amapagani naho amazina y’amazungu bakayita amakiristu,bituma ababara cyane ku buryo iyo aza kuba ari mu kuru Atari kwemera kubatizwa.
Aha Senateri Tito RUTAREMARA yagize ati:”iyo nza kubimenya sinari kwitwa Tito nuko uko naryiswe n’ababyeyi bange kuko niba nitwa Tito nk’izina ry’irikiristu ndetse na Rutaremara nk’izina izina ry’iripagani ni kuki bafashe izina ryo mu Rwanda rifite igisobanuro numva kandi mu rurimi rwange kavukire bakaba ari ryo bita izina ry’iripagani?”.
Yakomeje avuga ko atabyemera ariko na none atabihindura kuko yasanze ababyeyi be bararimwise ariko ko nta n’icyo rimumariye ku ryitwa.Iri zina Tito nk’uko abivuga ngo ni izina rikomoka mu kigereki risobanuye mu rurimi rw’ikinyarwanda utazwi,kavamahanga.
Icyakora avuga ko yemera Imana kandi agahamagarira abantu bose kuyubaha no kubaha imyemerere ya buri wese kuko guhitamo imyemerere umuntu akurikira ni uburenganzira bwe kandi akwiriye kubyubahirwa. Senateri Tito RUTAREMARA ni umugabo ukuze,yavukiye mu karere ka Gatsibo,ahitwa Kiziguro,ari naho yize amashuli 5 abanza naho umwaka wa 6 w’amashuli abanza yawize ahitwa Nemba .
Senateri Tito Rutaremara ntagaragaza neza idini cyangwa itorero asengeramo ariko ahamya ko ari umukiristu ukunda akemera ndetse akubaha Imana.
Christian N.
Ibitekerezo
uyu nawe ashaje ubwa Mpyisi. iyo usaza usubira bwana. azatubabarire ntamene amabanga y'igihugu afite. ngo abikorere imbere y'amaradio naza television. Kanda hano umusubize
Kubaha Imana Nibwo Bwege Kanda hano umusubize
gatorika harimo ibinyoma byinshi Kanda hano umusubize
Iki gitekerezo cy umusaza singishyigikiye na busa ! Niba yemera idini gakondo nabyo yabivuga ark akareka kujijisha abasomyi ! Kanda hano umusubize
Arashaje! None se ntiyibuka KO urwego RW Umuvunyi rukurikirana ibijyanye n akarengane kose? Naarwegere rumufashe, kuko itegeko ryashyizweho n abanyrwanda rimwemerera gusaba KO iryo zina atemera arihindura. Yarabyibagiwe? Kanda hano umusubize
Tito najye agabanya igipindi Kanda hano umusubize
Umukristu utemera izina rya gikristu cyangwa utemera umubatizo akaba atagira n'itorero cyangwa idini rizwi asengeramo! Ariko ni uburenganzira bwe da! Gusa kuvuga ko izina ry'irinyarwanda ari iripagani nabyo ntibisobanutse kuko umuntu utabatijwe cyangwa utarabatizwa ntibivuga ko ari umupagani ! Umuntu ashobora kuba yaranabatijwe ariko ari umupagani kuko umupagani ni umuntu ugendera mu ngeso, imigenzo n'imihango bya satani ! Kanda hano umusubize
Mzee Tito ntiwirenganye abo banyamugi baje mu Rwanda tugisinziriye ariko abari maso barabyanze kandi barabizira. *Musinga* yarabyanze abuza n'abana be kubireka bamutera utwatsi abigwamo. Batwishe kare uzi ko ubundi inzogera yambarwaga n'imbwa y'impigi ariko bayisyize kumazu yabo bayivuza tukiruka nk'imbwa ihiga IGIHURA urunva se wanze kunvira so ukunvira inzogera hari icyo twaridushigaje? Ntiwirenganye icyakora baragutoreye izina utazi icyo risobanuye uraryikorera. naba nawe baguhaye na rito rya TITO. nkuwo bakoreye umusaraba wa BARUTORIMAYO ba SITOMISITOKERESI se. hakaba iryo witwa wagera iwabo ugasanga baryita za.Mbwa batwara mu mukwaha. Kanda hano umusubize
Ururubuga rukennye abakobwa pe nimudukorere ubuvugizi .twa buze abakobwape harandika umwe bakamurwanira kand igihugu gifite abakobwa benshi ubu nukuberiki ?basore mutsubize tubishakire umutipe. Kanda hano umusubize
abakobwa turahari ariko ikibazo insore zibahangaha zarahondaguwe,nabajura ewe abagabo nabo ni ndaya hano ntiwahaza ufite gahunda yokubaka ahubwo njye nahabuze umusore ufite gahunda pe Kanda hano umusubize
NAGO ARIBOSE NCUTIYAJYE NKUBUNKAJYE NDUMUSORE WIMYAKA 23 YEAR. NUYE KUGISOZI PFITE CASH PE!! KAND PFITE URUKUNDO ARIKO NABUZE UMUKOBWA HANO . NAHANDAGAZAHO URUKUNDO KAND PFITE GAHUNDA JYENDIPFURAPE NAGONDI IKIRARA NUKURI NAWE MBWIRA . UBUKOKO MBUZE INKUMI? Kanda hano umusubize
ngahose rekatwikundanire .niba uri serie nakubengutse niba ufitegahunda umbwire . nkushyirireho contact ubundu wumve umusore ufite urukundo shawe. wimubura ndahari Kanda hano umusubize
Mugisha Ndahari kd guhunda ndayifite. Kanda hano umusubize
Ni byo abanyarwanda bakwiriye kujya batekereza neza igihe cyose bagize icyo bakwa bitazatuma basenya bibwira ko bakorera Imana nyamara kandi hari abishakira imibereho bari kuyabakuramo dore ko hari n'abasigaye mu bukene babitewe n'amadini y'ubu yigize nk'abamamyi Kanda hano umusubize
Nyakubahwa Tito,gerageza ujye muri murandasi urebe icyo Mt Tito yakoze uramenya impamvu a babyeyi bawe bakwise iryo zina. Bakwita Rutaremara hari icyo bari bashingiyeho. Banakwita Tito bari bashingiye kubyiza uwo mutagatifu yakoze niba ubyemera.Birashoboka ko no mû Rwanda haba abatagatufu nk'uko mû baturanyi i Bugande habonetse bâ Kizito.Haranira KO Mt Rutatemara azabaho tuzaryite abana bacu. Iryo zina rizaba iry'umutagatifu ntabwo rizaba iry'umupagani.Ariko se urabiteganya kuzagera kuri urwi rwego? Kanda hano umusubize
MURAHO NEZA! MUSABYIMANA HARI IBYO UVUGA NTUMVA " KUKO AMAZINA YOSE TWISE N'ABANYABURAYI SUKO ARI AYABATAGATIFU CYERETSE NIBA WEMERAKO ABANYABURAYI BOSE ARI ABATAGATIFU NAHO ABANYAFURIKA TUKABA ABAPAGANI" MZEE RUTAREMERA IMANA IKOMEZE KUMUGENDA IMBERE ISHIMYE AHANDYA. IKINDI MUSABYIMANA UZIBAZA UZAMENYE KUBERA IKI MU CYONGEREZA AMAZINA YACU BAYITA "LAST NAME" KANDI ARIYO AFITE NIBISOBANURO BYIZA. URUGERO: GERERANYA AYA MAZINA UMBWIRE IRIKWIYE KUBA IRIKIRISTU UWIMANA= SYLVESTRE (KANYAMAMBA) MURAKOZE NSONJE NSABA KO INTEKO Y' UMUCO IKWIYE KUBYIGAHO AMAZINA Y' ABAZUNGU TUKAYATA KUKO I CONGO BARABIKOZE BIRASHOBOKA. Kanda hano umusubize
MURAHO NEZA! MUSABYIMANA HARI IBYO UVUGA NTUMVA " KUKO AMAZINA YOSE TWISE N'ABANYABURAYI SUKO ARI AYABATAGATIFU CYERETSE NIBA WEMERAKO ABANYABURAYI BOSE ARI ABATAGATIFU NAHO ABANYAFURIKA TUKABA ABAPAGANI" MZEE RUTAREMERA IMANA IKOMEZE KUMUGENDA IMBERE ISHIMYE AHANDYA. IKINDI MUSABYIMANA UZIBAZA UZAMENYE KUBERA IKI MU CYONGEREZA AMAZINA YACU BAYITA "LAST NAME" KANDI ARIYO AFITE NIBISOBANURO BYIZA. URUGERO: GERERANYA AYA MAZINA UMBWIRE IRIKWIYE KUBA IRIKIRISTU UWIMANA= SYLVESTRE (KANYAMAMBA) MURAKOZE NSONJE NSABA KO INTEKO Y' UMUCO IKWIYE KUBYIGAHO AMAZINA Y' ABAZUNGU TUKAYATA KUKO I CONGO BARABIKOZE BIRASHOBOKA. Kanda hano umusubize
Abazungu sibo babyise izina ry'iripagani ahubwo ntekereza ko ari ikibazo cy'abakoze traduction batumvaga ururimi! Ahubwo byagombaga kwitwa izina ry"umuryango! Nk'uko iwabo w'abo bakoloni byitwa! Naho ku byerekeye amazina ya gikristu, nabyo nabyita kutumva ururimi cg kudasobanukirwa! Nonese kuki batafata izina rifite igisobanuro bashaka: urugero izina Dieudonne risobanura Iraguha. Ikibazo rero ni abasokuruza bacu bapfaga kwita izina batumva icyo risobanura! Kandi ntitwabarenganya ni ikibazo cyo kudasobanukirwa/ururimi! Gusa birababaje kubona mu Rwanda hitwa ngo habayeho, hariho inzobere my by' indimi ariko kugeza kuri uyu munota nta muntu n'umwe wigeze agaragaza ko aya ari amakosa ngo ahindure inyito. Izina ry'umuryango aho kuba iripagani!!!!! Minisitiri w'umuco nabihagurukire!!! Kanda hano umusubize
Urakoze Mzee RUTAREMARA.Ibyo uvuga ni ukuri.Izina TITO rituruka ku Kigereki n'Ikiratini "TITOS",bisobanura "Titan".TITO bili muli Portuguese and Spanish.Iryo zina turibona muli Bible inshuro 12.Hali umusore w'umugereki witwaga TITO,wakoranye cyane umurimo w'imana na Apostle PAUL.Uwo musore yali UMUGEREKI,ariko nyina ari UMUYAHUDI. Koko rero,Bible idusaba "kubatiza abantu bamaze kuba bakuru,ku bushake bwabo,".Ikibabaje nuko amadini menshi abatiza impinja.Niko byagenze kuli Mzee RUTAREMARA.Ikindi kandi,ntabwo Bible idutegeka kwita umuntu irindi zina,iyo abatijwe.Ushatse watitwa GATARE gusa,cyangwa GATARE KAGAME.Ibi by'amazina yandi,amadini yabifashe nabi.AMADINI abeshya abantu ibintu byinshi.Urugero,Gatolika yigisha ko UMUBATIZO uhanagura ibyaha,ngo nupfa utabatijwe,uzajya mu Muliro Utazima (Hell/Enfer),cyangwa muli LIMBE.Ni IKINYOMA.Ubu se ko YEZU yabatijwe kandi nta cyaha yakoze?KUBATIZWA,ni itegeko YESU yadusigiye nkuko tubisoma muli Matayo 28:19.KUBATIZWA bivuga (ethmologically),"KWINIKA umuntu mu mazi".Nyamara usanga Gatolika na Anglicans basuka amazi ku gahanga!Ibyo bakora ntabwo bihuje na BIBLE.Singombwa kumuha irindi zina.Naho kuba UMUKRISTU,si ukubatizwa. Muli 1994,Abategetsi b'u Rwanda bose bali barabatijwe (President,Ministers,Prefets,Mayors,Executives,Army officers,etc....Ariko 95% bakoze Genocide.Byerekana Hypocrisy y'Amadini.Amadini aba yishakira ibyubahiro n'amafranga. Ndibuka muli 1990-1994,Abasirikare bose bajyaga ku rugamba kurwanya RPF,bose bambaye AMASHAPULE bahawe n'amadini kandi PADIRI na MUSENYERI bamaze kubaha Umugisha!!Abakristu Nyakuri,bakora ibyo YESU yasize adusabye.Urugero,Kutarwana,kutica abantu imana yiremeye,ahubwo ugakunda abanzi bawe (Matayo 5:44),kudasambana,kutivanga mu byisi,ndetse ntujye no muli Politics kuko nayo ijyana abantu mu bintu bibi (kwicana,kwangana,amatiku,gucura abandi,...).Niyo mpamvu YESU yavuze ko ABAKRISTU Nyakuri bazabanga,bakabafunga,ndetse bakabica kuko bativanga mu byisi,ahubwo bigana YESU n'Abigishwa be,bakajya mu mihanda no mu ngo KUBWIRIZA abantu nkuko YESU yabibasabye.Bisome muli Yohana 14:12;Matayo 24:14 na Yohana 15:18,19.Nubwo abiyita Abakristu barenze 2 Miliyari/Billions,YESU yavuze ko Abakristu Nyakuri ari bake cyane.Kuko kuba UMUKRISTU NYAWE biruhije cyane.Bisome muli Matayo 7:13,14.Abo bake nibo bazarokoka ku Munsi w'Imperuka,n'abapfuye bazuke,bahembwe ubuzima bw'iteka (Yohana 6:40).Naho ABAKRISTU ku izina gusa,imana izabica ku munsi w'imperuka (Yeremiya 25:33). Kanda hano umusubize
ndabwira mazimpaka. iy ucyiba unziko Yezu arkimenyetso yadusingiye yicishije bugufi kujyira natwe tujye tubikora kubatizwa nicyimenyetso gikomeye ahubwo ndumva ucyiri mubuyobe Kanda hano umusubize
Ntibibatangaze iyo umuntu ari gusaza hari ubwo byivanga. Mpyisi no2 Kanda hano umusubize
Mubyiyi tito yari intumwa ya YESU KIRSITO Kanda hano umusubize


c: text/html

text:
Mu gitondo cyo kuri uyu 27 Nzeri 2017, umusore witwa Sibomana wakoraga akazi ko gupima ikigage mu Murenge wa Murambi mu Karere ka Rulindo, yasanzwe mu buriri yapfuye.
Sibomana yararanaga mu nzu imwe na mugenzi we wo mu rugo rwa Hakizimana Cyprien yakoragamo, aho yari amaze igihe kirekire abapimira inzoga.
Umunyamabanga Nshingwabikorwa w’umrenge wa Murambi, Eduard Zirimabagabo, yavuze ko bataramenya icyo yazize, ko Polisi iri kubikurikirana.
Yagize “Ni umuhungu witwa Sibomana wavutse muri 1980, yakoreraga uwitwa Hakizimana Cyprien mu rugo. Babyutse mu gitondo basanga yashizemo umwuka, rero urumva niba ari umuntu wari ku gitanda aryamye bagasanga yapfuye, ikiba gisigaye ni ukumenya niba yapfuye urupfu rusanzwe cyangwa yishwe n’abantu. Polisi iri gukora iperereza, na we yajyanywe kwa muganga ngo barebe icyo yazize."
Yakomeje asobanura ko uwo babanaga ari umuntu wo muri urwo rugo kandi ko nyakwigendera nta ndwara yari asanzwe afite nk’uko abamubonye ejo babisobanuye.

robotstxt: allowed

filter: keep


text:
N’ubwo afite amashuri make afite ububasha bwo kuba umujyanama
Mu muhango wo gutora Njyanama na Nyobozi z’akarere ka Kirehe Nyiramahoro Théopiste asanga itegekonshinga rimuha ububasha bwo kuba umujyanama kubw’amashuri ye make.
Yabivugiye mu muhango wo kwiyamamaza kujya muri njyanama y’akarere mu muhango wabaye tariki 26 Gashyantare 2016 aho yatorewe mu bagore bagize 30% aba ari we ubahiga mu majwi.
Abenshi ntibumvaga uburyo umuntu yajya muri Njyanama y’akarere afite amashuri abanza ariko Nyiramahoro yarabibasobanuriye.
Yagize ati“ngiye kubatunguza ibitigeze biboneka kubandi, mfite amashuri umunani abanza, nshingiye ku itegekonshinga twitoreye niba mutararisomye niryo ryanyemeje kuza guhagarara imbere yanyu kandi nifitiye icyizere, wumvise ayo mashuri wakumva ko ntacyo amaze ariko mbabwiye umusaruro nabyaje ayo mashuri nta gipimo wawushyiramoâ€.
Yakomeje agira ati“ubushize inama y’abaminisitiri yanshize muri board ya NAEB ntimwabyiyumviye kuri radio?ubwo se icyizere nakigirirwa hejuru iyo Hano mu rugo mukakinyaka?igihugu kiranyizera nkagihagararira neza, ndurira indege nkijyana nkongera nkicyura kandi ngasohoza ubutumwa igihugu cyantumyeâ€.
Avuga ko kuba yarazamukiye mu murenge wa Musaza bitavuze ko ari bo bamuha agaciro gusa kuko mu mirenge yose ngo yamutorera akamaro yabagiriye.
Ati“mbarondoreye ibyo nakoze ni byinshi, ndangije umwaka ari njye uyobora Rwanda Coffee Cooperative Federation, ubu nasamukiye mu murenge wa Musaza ariko aho najya hose bantora,unjyanye Kigina bantora, unjyanye Nyamugari bantora unjyanye Gahara bantora ntiwapfa kunsinda, ibyo nakoze nibyo binsabira amajwi, none se abandi bambyaze umusaruro ndeke kuwubyarira akarere kacu ka Kirehe?â€
Mu matora yabagore bagera kuri 30% bigize njyanama y’akarere, Nyiramahoro niwe wabaye uwa mbere mu kutorwa n’abantu benshi agira amajwi 162ahita yinjira mubagize Njyanama y’akarere ka Kirehe.
Rwagasana Ernest wayoboraga Njyanama y’akarere icyuye igihe niwe wongeye gutorerwa kuyobora manda igiyeho y’imyaka itanu.
Muzungu Gerald yongeye gutorerwa kuyobora akarere ka Kirehe, Nsengiyumva Jean Damascene atorerwa umwanya w’umuyobozi w’akarere wungirije ushinzwe ubukungu n’imari, Mukandarikanguye Geraldine atorerwa kuba umuyobozi w’akarere wungirije ushinzwe imibereho myiza y’abaturage.


text:
Igisubizo: Mu Abakorinto ba mbere 15:1-4 haravuga ngo: “Bene Data, ndabamenyesha ubutumwa bwiza nababwirije, ubwo mwakiriye mukabukomereramo kandi mugakizwa na bwo, niba mubukomeza nk’uko nabubabwirije, keretse niba mwizereye ubusa. Muzi ko nabanje kubaha ibyo nanjye nahawe kumenya, yuko Kristo yapfiriye ibyaha byacu nk’uko byari byaranditswe, agahambwa akazuka ku munsi wa gatatu nk’uko byari byaranditswe na none”
Mu magambo make, ibi ni byo shingiro ry’imyizerere ya Gikristo. Nk’imyizerere itandukanye n’iyo mu yandi madini, Ubukristo ni ubusabane n’Imana kurusha indi mihango yose y’amadini. Aho kugira ngo bibe kubahiriza urutonde “rw’ibyemewe gukorwa n’ibibujijwe gukorwa,” intego y’Umukristo ni ukugendana n’Imana Data begeranye cyane. Uwo mubano ushoboka kubera ibikorwa bya Yesu Kristo n’imirimo y’Umwuka Wera mu buzima bw’Umukristo.
Abakristo bemera ko Bibiliya yahumetswe n’Imana, ko ari Ijambo ry’Imana ritarimo ikosa na rimwe, ko n’inyigisho zaryo ari ubutware bwa nyuma (2 Timoteyo 3:16; 2 Petero 1:20-21). Abakristo bemera kandi ko hariho Imana Imwe mu butatu: Data, Umwana (Yesu Kristo) n’Umwuka Wera.
Abakristo bemera ko abantu baremewe kugira ngo basabane n’Imana, ariko icyaha cyabatandukanije nayo (Abaroma 3:23, 5:12). Ubukristo bwigisha ko Yesu Kristo yaje kuri iyi si afite akamero k’Imana, n’ishusho y’umuntu (Abafilipi 2:6-11), ndetse apfa n’urupfu rwo ku musaraba. Abakristo bemera ko nyuma y’urupfu Rwe ku musaraba, Kristo yahambwe, arazuka none yicaye iburyo bwa Data, asabira abizera ubutagira iherezo (Abaheburayo 7:25). Ubukristo bwemeza ko urupfu rwa Yesu ku musaraba, rwari ruhagije kwishyura burundu umwenda w’icyaha wari ufitwe n’abantu bose ni nacyo cyatumye ubusabane hagati y’Imana n’umuntu bwari bwarayoyotse, bugaruka (Abaheburayo 9:11-14, 10:10; Abaroma 5:8, 6:23).
Kugira ngo umuntu akizwe, ni ngombwa kwizera nta gushidikanya umurimo Kristo yakoreye ku musaraba. Iyo umuntu yemera ko Kristo yamupfiriye kandi ko yamwishyuriye ikiguzi cy’ibyaha bye, akaba yaranazutse, uwo muntu arakizwa. Nta kindi kintu ashobora gukora ngo abone agakiza. Ntawe ushobora kuba “intungane bihagije” kugira ngo anezeze Imana ku giti cye, kuko twese twacumuye (Yesaya 53:6, 64:6-7). Icya kabiri, nta kirenzeho gishobora gukorwa, kuko imirimo yose Kristo yayikoze, igihe yabambwaga ku musaraba, Yesu yaravuze ati: “Birarangiye” (Yohana 19:30).
Nkuko ntacyo umuntu ashobora gukora kugira ngo ahabwe agakiza, ni nako adashobora gutakaza agakiza ke, iyo yizeye imirimo Kristo yakoreye ku musaraba, kubera ko Kristo yayikoze kandi akanayirangiza! Nta kintu rero cyerekeye agakiza kigengwa n‘uwakakiriye. Muri Yohana 10:27-29 haravuga ngo: “Intama zanjye zumva ijwi ryanjye nanjye ndazizi kandi zirankurikira. Nziha ubugingo buhoraho kandi ntizizarimbuka nahato iteka ryose; ntawe uzazivuvunura mu kuboko kwanye. Data wazimpaye aruta bose; ntawubasha kuzivuvunura mu kuboko kwa Data”.
Hari ushobora kuvuga ati: “Ni byiza cyane—iyo nakijijwe, nshobora gukora ibyo nishakiye byose kandi sintakaze agakiza kanjye” Ariko agakiza ntigasobanuye ko umuntu afite uburenganzira bwo gukora ibyo yishakiye. Agakiza ntigatanga umudendezo wo kwongera gukorera kamere y’icyaha ya kera n’uwo gukomeza kugirana umubano mwiza n’Imana. Kera twari imbata z’icyaha, ubu turi imbata za Kristo (Abaroma 6:15-22). Igihe cyose abizera bazaba bakiri kuri iyi si, mu mibiri yabo yakoze ibyaha, hazabaho intambara zihoraho zo guha ibyaha ingingo zabo. Ariko, Abakristo bashobora gutsinda intambara y’icyaha, biga kandi bashyira mu bikorwa Ijambo ry’Imana (Bibiliya) mu mibereho yabo, kandi bakemera kuyoborwa n’Umwuka Wera—bisobanuye kwemera kumvira Umwuka Wera no kuyoborwa na Wo mu bikorwa bya buri munsi no kuyoborwa n’imbaraga zawo, bubaha Ijambo ry’Imana.
Bityo, mu gihe imigenzo myinshi y’idini isaba ko umuntu akora ibintu bimwe na bimwe cyangwa ko areka kugira ibyo akora, Ubukristo bwo ni ukwizera ko Kristo yagupfiriye ku musaraba, ko yishyuye ikiguzi cy’ibyaha byawe kandi ko yazutse. Umwenda w’ibyaha byawe warishyuwe rero, none ubu ushobora kugirana ubusabane n’Imana. Ushobora no kunesha kamere yawe y’ibyaha, ukagendana n’Imana kandi ukayubaha. Ubwo ni bwo Bukristo nyakuri buvugwa na Bibiliya.
Ikibazo: Ubukristo ni iki kandi Abakristo bizera iki?
Igisubizo: Mu Abakorinto ba mbere 15:1-4 haravuga ngo: “Bene Data, ndabamenyesha ubutumwa bwiza nababwirije, ubwo mwakiriye mukabukomereramo kandi mugakizwa na bwo, niba mubukomeza nk’uko nabubabwirije, keretse niba mwizereye ubusa. Muzi ko nabanje kubaha ibyo nanjye nahawe kumenya, yuko Kristo yapfiriye ibyaha byacu nk’uko byari byaranditswe, agahambwa akazuka ku munsi wa gatatu nk’uko byari byaranditswe na none”


text:
1. Inyigisho y’iki cyumweru irahera ku mupfakazi utaritabwagaho maze ari Eliya, ari Yezu, bakatugaragariza ko Imana itareba uko twe tureba. Mu isomo rya mbere Umuhanuzi Eliya, wahungaga Umwamikazi Gezabele wari umumereye nabi amutoteza, ageze muri Fenesiya mu mugi wa Sareputa mu gihe hari inzara imeze nabi. Umupfakazi rero uyu muhanuzi ahura nawe muri icyo gihe gikomeye arashushanya uwo Yezu azahura na we igihe yari i Nazareti muri Sinagoge amaze kwigisha.
2. Uwo mupfakazi Eliya yahuye na we, nta kindi yari afite uretse agafu k’urushyi yari asigaranye mu kebo, n’utuvuta yari afite mu keso. Nyamara ntazuyaza guha ubwo busa busa yari asigaranye uwo muntu bari bahuye, maze yarangiza akipfira we n’umwana we. Ni ikimenyetso gikomeye cy’ukwitanga no kugaragaza ko imbere y’ibintu umuntu ari we wari ukwiye kwitabwaho kuruta byose. Kugira byinshi ntabwo aribyo bitanga umutima wita ku bandi, ahubwo kugira umutima mwiza ni ukwibuka ko ibyo dutunze byose tubikesha Imana. Uyu mupfakazi utabara Eliya, aratwibutsa ko twese tubeshejweho n’ukwizera ko Imana ariyo idushoborera ibyatuyobeye, ko twese tubeshejweho n’impuhwe z’Imana yo ituzi imbere n’inyuma. Uyu mupfakazi aratwigisha gutanga ugira ngo umeze nabi kukurusha agire ubuzima ari umugenzo ukomeye ugomba kuturanga cyane cyane twe twitwa abakristu. Ufite Imana ho Umurinzi n’Icyizere, ni we ubasha kureba igikwiye kandi akamenya ko undi na we ari njye, bityo kumumenya no kumwitaho bikaba inshingano zanjye.
3. Umugore w’umupfakazi turamusanga kandi mu Ivanjili. Mu ngoro y’Imana y’i Yeruzalemu, ahari haragenewe kwicarwa n’abagore gusa hari udusanduka 13 twari tugenewe gushyirwamo amaturo yatangwaga k’ubushake cyangwa ku gahato kugira ngo ingoro y’Imana ibashe kwitabwaho. Yezu rero yari yicaye bugufi aho yitegereza ukuntu barimo batura, cyane cyane areba abakire batangaga bagaragariza umuherezabitambo wari ushinzwe ayo maturo icyo batuye kugira ngo abashime. Bwari uburyo bwo kugaragaza ko ukomeye, ko ugomba kubahwa kuko utanga byinshi, ibyo bikaba byaraherekezwaga no kugaragara neza mu maso y’abaherezabitambo. Nta numwe rero wari witaye k’umupfakazi, kuko babonaga ko we ntacyo yatanga kigaragara kuko yari umukene.
4. Igikorwa Yezu akoze, ni ukugaragaza uburyo ituro ry’uwo mupfakazi rikomeye, agira ati: “Ndababwira ukuri : Uriya mupfakazi w'umukene yarushije abandi bose gutura. Kuko bariya bose bashyizemo ku by'ikirenga, naho we yashyizemo ibyari bimutunze byose.” Yezu ntagaya ibyo abandi bakize batanze, icyo ashaka kugaragaza n’uburyo bagitanze. Kwirata no gushaka kwiyerekana, “gutembera bambaye amakanzu maremare, no kuramukirizwa mu materaniro, gukunda guhabwa intebe z'icyubahiro mu masengero, n'imyanya y'imbere aho batumiwe,” ibyo nibyo Yezu yifuza kurandura kubifuza gukurikira inzira atuyoboramo. Kumenya guca bugufi, kumenya guha ibintu agaciro no kwirinda kwigira ibitangaza nk’aho turi umuremyi wa byose, nibyo Yezu yifuza ko twacikaho maze tukarangwa n’umutima utuza kandi ukoroshya. Ibintu tubihabwa k’ubuntu, ni umugisha w’Imana, gushyira imbere kubyiratamo no kubikandagiza abandi ni ubwenge buke. Ibintu bishobora guhitana n’ibihe, ibintu bishobora kuyoyoka, ariko ubumuntu bwo buhorana itoto. Yezu arifuza ko iryo toto ariryo ryaturanga, ibintu bikatubera abagaragu aho kuba abagaragu b’ibintu.
5. Uwo mupfakazi ntatanze kubera ko atunze, atanze kubera ko yemera Imana imuha ubuzima. Ntatanze ibisaguka kubyo yamuhaye, ahubwo aritanze byo kimenyetso cy’urukundo rudasumbwa. Abapfakazi bo mu masomo y’uyu munsi, batubere ikimenyetso cy’umuntu wemera by’ukuri. Ni abakene, bakennye ibintu ariko bakize ku Mana. Ni ibimenyetso by’urukundo rwiyibagirwa, ni ibimenyetso byo kwitanga. Yezu atube hafi.


text:
Rwanda: None twaba twibeshya k’uwo duhanganye?
None twaba twibeshya k’uwo duhanganye?
Joseph BUKEYE
Bruxelles, Tariki ya 29 Werurwe 2012.
Maze iminsi nkurikirana intambara z’amagambo akarishye acicikana kuri Internet nkibaza niba tutarimo gusubira mu bihe twanyuzemo mu myaka ya 90. Ujanishije ibivugwa kuri FDU n’ibivugwa muri iyi minsi ku butegetsi bwa Kagame buduhejeje imahanga, wasanga FDU ariyo yibasiwe cyane kurusha Kagame. Nkaba ari aha mvuga nti birabe ibyuya, kuko ntaho twaba tujya.
Birumvikana ko ibivugwa kuri Internet bitagomba kwibagiza ko kenshi ari abantu bamwe bihinduranya kugirango rubanda ikeke ko ari igitekerezo cya benshi. Nongere nshimire abarwanashyaka nyabo ba FDU bakomeje kwima amatwi ayo magambo.
Imbarutso y’iyi ntambara y’amagambo yabaye icyemezo FDU yafashe cyo kutajya mu myigaragambyo y’i Paris. Sinatinya kuvuga ariko ko ari n’urwitwazo ku bari basanganywe amasinde n’ishyaka.
Bamwe bati wavugira abanyarwanda ute utemera itariki ya 6 Mata, abandi bati basigaye bari mu kwaha kwa RNC. Nyamara bamwe mu bakwiza ayo magambo bakanyura ku ruhande bakabwira RNC ngo nive mu kwaha kwa FDU ize i Paris.
Abandi bati FDU irimo kubuza abantu kujya muri iyo myigaragambyo. Hari n’abagaciye bati FDU ntabwo ikunda abatikiriye muri iyo ndege kubera aho bavuka. Ni agahoma munwa. Nkaba ntazinduwe no guterana amagambo n’abo bantu kuko twahisemo ibikorwa, urubuga rw’amagambo tukarurekera abarushaka. Nzinduwe no gusobanurira ababyifuza aho duhagaze.
Igitekerezo cya mbere cy’iyo myigaragambyo cyavutse na raporo (kw’ihanurwa ry’indege ya Perezida Juvenal Habyarimana) itarasakara hanze. Abagize icyo gitekerezo bifashishaga ibyo ibinyamakuru byari byanditse. Aho raporo isohokeye mwabonye ko ntaho yari ihuriye n’ibyanditswe muri ibyo binyamakuru. Twabanje kuvuga ko tutakwigaragambiriza raporo itaraboneka ngo tuyisome birambuye, hato tutajya kurya amagambo. Twanasabye ko hari ibindi byagombye kubahirizwa mu mitegurire y’iyo nama (yagombaga gutegura imyigaragambyo). Ibyifuzo byacu ntibyubahirijwe, ahubwo hakurikiyeho amagambo n’impuha.
Ibivugwa muri iyo raporo rero biraduhangayikishije, ababivuga ukundi ni ababeshyi. Gusa twahisemo ubundi buryo bwo ku byerekana kandi ni uburenganzira bwacu; kereka niba abakwirakwiza ibinyoma bashaka ko twese dutekereza kimwe. Twaba dusubiye inyuma igihe duharanira ko haba diversité d’opinions.
Ikindi kintu cyagaragaye ni imihindurire ya buri gato y’inshingano y’iyo myigaragambyo. Abayiteguye barabanje bati tuzamagana iriya raporo. Aha twababwiye ko iriya raporo atari iy’umucamanza, ko ari iy’aba techniciens umucamanza akaba yarayishyikirije ababurana, kugirango bagire icyo bayivugaho. Ikindi kandi mu muco w’i Burayi turi, kwigaragambya ku bucamanza birebeka nko kuka igitutu ubucamanza. Iyo utishimye imikirize y’urubanza ntujya mu mihanda ujya mu rukiko rwisumbuye. Turatanga iyihe sura twamagana ubucamanza turimo gusaba kuturenganura mu zindi manza ? Arusha babaye imanza nyinshi tutishimiye imikirize. Aho kubyamagana muri ayo magambo ahubwo twakomeje gusaba ko urukiko rwakurikirana abandi bakekwaho ibyaha.
Byageze aho abategura iyo myigaragambyo bahinduye bati noneho ni ukwibuka itariki ya 6 Mata. Nta gisobanuro twigeze tubona kuri iryo hinduka ry’ikigamijwe, kuko iyo usomye amatangazo yahise utabona neza impamvu ibyari kwamagana raporo bivuyemo urwibutso. Byaba se mama ari ugushaka kuburizamo urwibutso FDU na RNC byateganyaga ?
Ibyo aribyo byose kutifatanya n’abazajya i Paris ntibyatubujije gutanga umusanzu wacu mu kwerekana ko iyo rapport ibogamye. Nyuma y’aho itangarijwe, FDU yabaye mu bambere mukugaragaza ko itayishimye binyuze mu itangazo. Twasezeranye ko tuzashyikiriza umucamanza ibitekerezo byacu mu nyandiko. Twarabikoze ndetse ababa batarabonye inyandiko yacu nayibagezaho [Reba Rapport balistique Claudine Oosterlinck et consorts]. Ntabwo twariye amagambo muri iyo nyandiko.
Barongera bati FDU ntiyemera itariki ya 6 Mata. Uretse kuraguza umutwe kw’abatera bakiyikiriza, sinzi aho bavana iyi mvugo. Ese indi myaka ko ntabyo bavugaga ko tutigeze tujyayo nk’ishyaka? FDU ntabwo ishinzwe kwandika amateka kandi nkeka ko n’abavuga ayo magambo ari uko. Twemera, kandi ntituri twenyine, ko ihanurwa ry’indege ya président Habyarimana ariryo ryabaye imbarutso ya génocide kandi ntitwahwemye, haba mu nyandiko, haba mu mvugo, gusaba ko abakoze ayo mahano babiryozwa. Ndetse benshi muri twe banatanze ubuhamya mu bucamanza [Reba Témoin expert pour la défense (TPIR)]. Ibindi byose ni ugupapira kw’abashaka impamvu yo kudusesereza kubera inyugu za politiki.
Twifatanyije kandi mu kababaro n’imiryango y’abatikiriye muri iryo hanurwa ry’indege. Kabone niyo waba utaremeraga Habyarimana, mu kinyarwanda baca umugani ngo «inkoni ikubise mukeba uyirenza urugo». Tutamaganye urupfu rwe byaba bivuga ko twemera iyo nzira. Gusa sinkeka ko abazaba bari i Paris hari icyo baturusha muri iyo compassion.
Ikindi giteye impungenge ngo nta kuntu wavugira abanyarwanda utagiye kwifatanya n’abandi i Paris. Hari igihe bamwe bibeshya ko bahagarariye u Rwanda rwose, bibereye mu ma salon yabo cyangwa kuri Internet. Abayarwanda benshi tuzi aho bari. Ndetse twabaye ku isonga mu kubasanga i Rwanda kugirango dufatanye nabo urugambwa rwo kwibohoza igitugu. Twiyemeje guhuza abanyarwanda aho kubatanya. Niyo mpamvu twemera ko aho kugirango buri wese yibuke mu nguni ye, twari dukwiye kwibukira hamwe ku itariki twakumvikana ho twese, abahutu n’abatutsi. U Rwanda duharanira gusubiramo rurimo amoko yose, niba twemera ko rugomba guhinduka, ruzahinduka buri muntu yumva akababaro k’undi. Ntiruzahinduka buri buntu yigunga ukwe. Tuzakomeza iyo nzira kugeza igihe bizagaragara ko twibeshye.
Ngo twaba tubuza abantu kujya i Paris. Muri fundraising y’ubushize, jyewe ubwanjye navugiye i Bruxelles mu ruhame ko uwifuza kujya i Paris ntawe tuzatangira. Ese ubundi uretse kuduharabika tubifitiye ubushobozi? Niba duharanira ukwishyira ukizana mu Rwanda, ntibyakumvikana ko mu ishyaka ndani twahatira abantu gukora icyo bashaka. Icyo twavuze kandi dushimangira, ni uko tutazajya i Paris nk’ishyaka kubera impamvu nasobanuye hejuru. Ibyo gukangisha abantu ngo nutaza i Paris biraba bigaragaye ko utemera itariki ya 6 Mata, ko utinya kuvugira abahutu cyangwa se ko uri mu kwaha kw’abatutsi, tubifata nk’iterabwoba. Igihe cyose tuzaba twifata gutyo nkeka ko ntaho twaba tujya.
Nkaba ndangiza mbasaba ko aho gukwirakwiza amagambo adafite ishingiro, ababishoboye twahurira i Bruxelles tariki ya 31 mars tukajya impaka zubaka imbona nkubone, mu bwubahane, nta gitugu.
Source: Amakuru ki ?


text:
Ngabo Medard Jobert [Meddy], yavukiye i Bujumbura mu Burundi, taliki ya 7 Kanama 1989. Mu Burundi ni naho yigiye amashuri abanza muri Ecole Independante ayakomereza muri Ecole Primaire La Colombiere ari naho yize ayisumbuye mu ishami ry’Imibare n’Ubugenge.
Mu buto, Meddy yahuye n’ubuzima butamuryoheye nk’uko yabyifuzaga bitewe ahanini n’ibibazo byakuruwe no kuba ababyeyi be baratandukanye akiri muto cyane. Yabwiye Radio Rwanda ko ‘byasize icyuho mu buzima bwe’.
Meddy ni mwene Sindayihebura Alphonse na Cyabukombe Alphonsine, akaba umwana wa kabiri mu muryango w’abana bane , abahungu babiri n’abakobwa babiri.
Ababyeyi be bombi bafitanye inkuru yihariye y’urukundo ari nayo afata nk’umuzi watumye akurana inganzo yo kuririmba no kwandika indirimbo z’urukundo ari na wo mwuga akora.
Meddy avuga ko hari byinshi asanga yarabuze yakagombye kuba yarigishijwe na se Sindayihebura Alphonse. Ati “Ibyo nicuza mu by’ukuri sibyo nakoze ahubwo ni ibintu mbona nabuze mu buzima kubera icyo ikintu cyo kutagira ababyeyi bombi hamwe, cyo kutababona bari kumwe.”
Yongeraho ati “Ariko biranatangaje kuba ndirimba indirimbo z’urukundo kandi ntarigeze ndubona ku babyeyi banjye. Navuga ko nk’umusore hari ibintu byinshi nagiye niga mu buryo bugoye cyane kandi nari kubyiga mu buryo bworoheje iyo ngira ababyeyi bombi.”
Nubwo atarezwe na se ngo ntiyabayeho mu buzima bubi kuko nyina yagerageje kumubonera ibyo yakeneraga byose gusa ngo hari icyuho yakuranye.
Ati “Sinavuga ko nabayeho ubuzima bubi kuko mama yagerageje gukora ibishoboka kugira ngo tunyurwe n’ibyo turimo ariko aho biva bikagera hari icyuho umuntu aba afite muri we, ubyumva iyo urimo urakura mu mikorere no mu mitekerereze.”
“Sinakwirengagiza ko hari icyuho nari mfite mu mutima wanjye kutagira umuntu w’umugabo ukubwira iby’ubuzima, kandi bavuga ko iyo urerwa n’umugore akubwira ibintu ariko ntakwigisha byose nk’umugabo kuko aba atarabinyuzemo, hari byinshi niyigishije rero.”
Umuziki akora wiganjemo amagambo y’urukundo yawukomoye mu ruhererekane rw’inkuru y’urukundo rw’ababyeyi be yakuze abarirwa na nyina babanaga bya hafi.
Ati “Mama yakundaga kunganiriza cyane ku bintu bya papa, yambwiraga ukuntu bahuye, papa yitwa Alphonse mama akitwa Alphonsine. Bari bafite inkuru y’urukundo yihariye, bari bafite ibintu bahuriyeho, bombi bacurangaga gitari ndetse mama yakundaga kubwira papa ko amukunda cyane. Gukura numva ayo mateka byatumye nkura niyumvamo kwandika indirimbo z’urukundo.”
Mu myaka irindwi yari amaze mu mahanga yize kwigira no kumenya kubaho ku bwe nk’umusore wishakiraga buri kintu cyose yakeneraga mu buzima bwo muri Leta Zunze Ubumwe za Amerika atari kumwe n’ababyeyi.
Se wa Meddy yitabye Imana mu mwaka wa 2008, yaguye mu Burundi aho yari yaragiye kuba nyuma yo gutandukana na nyina wa Meddy.


text:
uwo muhanganye uramuzi ubwo washatse kuvugiki witonde wakwambara namasahawe
Usibye no ku kunenga iyo bagukubita,ubwo wari wabuze ibindi wahanga bifite message yafasha urubyiruko?? H.E yarakoze rwoseeeee
ihangane muvandi. usibye ko washoboraga no kubibyaza umusaruro mu bundi buryo. uribuka film la vie est belleya papa wemba?, harimo umuntu wavukanye ubumuga bwo kuba mugufi cyane. ariko yabibyajije inyungu mu gukina filim. kimwe na babana bo muri nigeria. washoboraga guhita nawe wibanda ku ndirimbo z abana gusa par example.
Mwese ibyo muvuga byuzuyemo ubuswa ndenga kamere????? Avuga ko guhera ubwo(yanengwa) yagenzweho nabantu benshi kdi batandukanye kdi bamufasha muri job cg ibiraka agenda abona, atangira kubura promotion, ntiyaragihamagarwa ngo abe Mc............
ikibazo afite sumo bamunenze,ahubwo afite ikibazo cyuko nizindi ndirimbo zifite ubutumwa bahise bahagarika kuzicuranga.kdi ibitaramo yatumirwagamo Nabyo ntibabe bakimutumira.urumvako yahise abonako nizindi azahimba batazongera kuzicuranga.icyo mbona twakagombye gutekerezako burya mubintu umuntu yakoze habomo ibizima nibyapfuye,arko ntitugahite dufata byose nkibidafite agaciro.
Please, Wishaka guhura na Nyakubahwa president wacu ahubwo hindura ubutumwa buri mu bihangano, keretse niba udakunda kunengwa kubitagenda neza wakoze ngo bikosorwe ikindi kandi ntuzongere kuvuga ngo igenewe abana siwe igenewe, abo bana ni abande? Umubyeyi wacu twese nawe urimo ni umwe ariwe Nyakubahwa Paul Kagame, andi magambo wakongeraho yose haba hatarimo ubushishozi muvandimwe! Twese mubyo dukora hari icyo anenzemo twakwihutira gukosora vuba kuko nawe aba ashaka ko dutera imbere ariko binyuze mubikorwa byiza. Ubutumwa bwanjye ni ubwo.
wa muswa we iyo umuntu amenyekanye akagera no ku rwego rwigihugu aba yemewe,wowe wari guhindura amagambo yararimo ataduhesheje agaciro nkumuntu wumuhanzi ugahimba andimeza arimo inyigisho,komeza ube ikigwari ko yakunenze se yakubujije guhanga cyane cyane ko warumenye nibyo yakunengeye ugirimana abona umuhana,gusa abo nabo bagomba kujya bacishaho izindi wahimbye zifite inyigisho
Wamunebwewe, iyo bakuvuze baba baguteye kugwa ? uziko umuhanga yari kuba aboneyeho gukora cyane akandika amateka? none c ko u Rwanda twashegeshwe na intambara ntitwiyubatse? kdi ubu turi intangarugero muri Africa ndetse no kwisi hose. kora gabanya amagambo.
Hoya reka inzitwazimoo zidafite 12 kuko iyo ntandirimbo irimo.
ahubwo se warasaze? uri indaya gusa.
ariko Se President niwe wamubujije guhanga Se ahubwo yavuze ko yari ananiwe,nubuhanzi bwe bwari bunaniwe basi,ninde se utarabyibazaga ngo iyo nyine,usibye abana baryaga umuzik umuntu mukuru yumvaga ko ari amafuti,naho President ntiyamubujije guhanga
Uyu muhanzi nabireke ntabyo ashoboye. ubutumwa bwari mundirimboye se nubuhe? njye mbona ikwirakwiza ubusambanyi ahubwo...
Nukuvuga; services yishyurwa gusambana
Ihangane kandi wicika indege kuko wagize imana Umukuru wigihugu kukumenya nunva arishema ahubwo nunva byari kugutera akanyabugabo kubaka izina biragoye wararyubatse ngaho duhe ingufu byaguteye


text:
Uko Urwibutso rudufasha kunga ubumwe
“Mbega ukuntu ari byiza kandi bishimishije ko abavandimwe babana bunze ubumwe!”—ZAB 133:1.
1, 2. Ni ikihe gikorwa kizatuma abantu benshi bunga ubumwe mu mwaka wa 2018, kandi se kubera iki? (Reba ifoto ibimburira iki gice.)
KU ITARIKI ya 31 Werurwe 2018, izuba rirenze, abagaragu b’Imana n’abandi benshi bazahurira hamwe kugira ngo bizihize umunsi mukuru uba buri mwaka w’Ifunguro ry’Umwami rya Nimugoroba. Icyo gihe, abantu babarirwa muri za miriyoni bazateranira hamwe kugira ngo bizihize Urwibutso rw’urupfu rwa Kristo. Uwo munsi mukuru uba buri mwaka, ni wo utuma abantu bunga ubumwe mu buryo butangaje, kuruta ibindi bintu byose bibera ku isi.
2 Yehova na Yesu bagomba rwose kuba bishima iyo babona abantu babarirwa muri za miriyoni bo hirya no hino ku isi, bateranira hamwe buri saha kugira ngo bizihize uwo munsi mukuru. Bibiliya yari yarahanuye ko “imbaga y’abantu benshi umuntu adashobora kubara, bakomoka mu mahanga yose no mu miryango yose no mu moko yose n’indimi zose,” bari kurangurura bati: “agakiza tugakesha Imana yacu yicaye ku ntebe y’ubwami n’Umwana w’intama” (Ibyah 7:9, 10). Kuba buri mwaka Urwibutso rutuma abantu babarirwa muri za miriyoni basingiza Yehova na Yesu, ni ibintu bihebuje rwose!
3. Ni ibihe bibazo turi busuzume muri iki gice?
3 Muri iki gice turi busuzume ibibazo bikurikira: (1) Ni iki buri wese yakora kugira ngo yitegure Urwibutso kandi ruzamugirire akamaro? (2) Urwibutso rufasha rute abagize ubwoko bw’Imana kunga ubumwe? (3) Ni iki buri wese yakora ngo yimakaze ubumwe? (4) Ese hazabaho Urwibutso rwa nyuma? Niba ruzabaho se, ruzaba ryari?
UKO WAKWITEGURA URWIBUTSO KANDI RUKAKUGIRIRA AKAMARO
4. Kuki tugomba gukora ibishoboka byose ngo tuge mu Rwibutso?
4 Tekereza impamvu tugomba kwizihiza Urwibutso. Ibuka ko amateraniro ari kimwe mu bigize gahunda yo gusenga Yehova. Nta gushidikanya ko Yehova na Yesu bishimira abantu bose bihatira kwizihiza uwo munsi mukuru w’ingenzi uba buri mwaka. Tuba twifuza kwereka Yehova na Yesu ko nta kintu cyatubuza kuza mu Rwibutso, keretse mu gihe biba bidashoboka rwose. Iyo ibikorwa byacu bigaragaza ko tubona ko amateraniro ari ay’ingenzi, tuba duha Yehova impamvu yo kugumisha amazina yacu mu ‘gitabo cy’urwibutso,’ ni ukuvuga ‘igitabo cy’ubuzima’ kirimo amazina y’abantu bose bazabona ubuzima bw’iteka.—Mal 3:16; Ibyah 20:15.
5. Uko tugenda twegereza umunsi w’Urwibutso, twakwisuzuma dute ngo ‘turebe niba tukiri mu byo kwizera’?
5 Uko tugenda twegereza umunsi w’Urwibutso, dushobora kugena igihe cyo gusenga kandi tugatekereza twitonze ku bucuti dufitanye na Yehova. (Soma mu 2 Abakorinto 13:5.) Twabikora dute? Twabikora ‘twisuzuma tukareba niba tukiri mu byo kwizera.’ Dushobora kwibaza tuti: “Ese koko nemera ko ndi mu muryango umwe rukumbi Yehova akoresha asohoza ibyo ashaka? Ese nkora ibyo nshoboye byose nkabwiriza ubutumwa bwiza bw’Ubwami? Ese ibyo nkora bigaragaza ko nemera ko turi mu minsi y’imperuka kandi ko ubutegetsi bwa Satani buri hafi kuvaho? Ese ndakizera Yehova na Yesu nk’uko nabizeraga igihe niyeguriraga Yehova” (Mat 24:14; 2 Tim 3:1; Heb 3:14)? Gutekereza ku bisubizo by’ibyo bibazo, bizadufasha gukomeza kwisuzuma.
6. (a) Ni ubuhe buryo bumwe rukumbi buzatuma tubona ubuzima bw’iteka? (b) Umusaza umwe yitegura ate Urwibutso buri mwaka? Wamwigana ute?
6 Jya usoma ingingo zisobanura akamaro k’Urwibutso kandi uzitekerezeho. (Soma muri Yohana 3:16; 17:3.) Uburyo bumwe rukumbi buzatuma tubona ubuzima bw’iteka, ni ‘ukumenya’ Yehova kandi ‘tukizera’ Yesu, Umwana we w’ikinege. Mu gihe witegura Urwibutso, ushobora kwiyigisha ingingo zituma urushaho kwegera Yehova na Yesu. Reka dufate urugero rw’umuvandimwe umaze igihe kinini ari umusaza w’itorero. Amaze imyaka myinshi akusanya ingingo zo mu Munara w’Umurinzi zivuga iby’Urwibutso n’urukundo Yehova na Yesu batugaragarije. Iyo habura ibyumweru bike ngo Urwibutso rube, arongera akazisoma kandi agatekereza ku kamaro k’Urwibutso. Hari igihe yongeramo ingingo imwe cyangwa ebyiri. Uwo musaza yabonye ko iyo yongeye gusoma izo ngingo, akanasoma imirongo y’Ibyanditswe isomwa mu gihe cy’Urwibutso kandi akayitekerezaho, yunguka ibintu bishya buri mwaka. Ik’ingenzi kurushaho, bituma yumva arushijeho gukunda Yehova na Yesu. Nawe uramutse wiyigishije muri ubwo buryo, bishobora gutuma urushaho gukunda Yehova na Yesu. Nanone bizatuma urushaho kubashimira ku bw’ibyo bakoze kandi Urwibutso ruzarushaho kukugirira akamaro.
URWIBUTSO RUDUFASHA KUNGA UBUMWE
7. (a) Mu ijoro Yesu yatangirijeho Ifunguro ry’Umwami rya Nimugoroba, yasenze asaba iki? (b) Ni iki kigaragaza ko Yehova yashubije isengesho rya Yesu?
7 Mu ijoro Yesu yatangirijeho Ifunguro ry’Umwami rya Nimugoroba, yasenze asaba ko abigishwa be bakunga ubumwe nk’uko we na Se bunze ubumwe. (Soma muri Yohana 17:20, 21.) Yehova yashubije iryo sengesho ry’Umwana we akunda, none ubu abantu babarirwa muri za miriyoni bizera uwo Mwana we yaboherereje. Urwibutso ni ryo teraniro ryerekana mu buryo budasubirwaho ko Abahamya ba Yehova bunze ubumwe. Kuri uwo munsi, abantu bo mu bihugu byinshi kandi badahuje ibara ry’uruhu, bateranira hamwe hirya no hino ku isi. Mu turere tumwe na tumwe usanga abantu batamenyereye kubona abantu badahuje ubwoko bahurira hamwe ngo basenge, abandi bakumva ko bitanakwiriye. Icyakora Yehova na Yesu bo bishimira ko twunze ubumwe.
8. Ni ubuhe butumwa Yehova yahaye Ezekiyeli ku birebana no kunga ubumwe?
8 Twebwe abagaragu ba Yehova, ntidutangazwa n’uko twunze ubumwe. N’ubundi Yehova yari yarabihanuye. Reka dusuzume ubutumwa yahaye umuhanuzi Ezekiyeli buvuga iby’inkoni ebyiri zagombaga guhurizwa hamwe, ni ukuvuga inkoni ‘ya Yuda’ n’“iya Yozefu.” (Soma muri Ezekiyeli 37:15-17.) Ingingo y’“Ibibazo by’abasomyi” yasohotse mu Munara w’Umurinzi wo muri Nyakanga 2016, yagiraga iti: “Yehova yahaye Ezekiyeli ubutumwa bw’ibyiringiro bugaragaza ko ishyanga rya Isirayeli ryari kunga ubumwe rimaze gusubira mu Gihugu cy’Isezerano. Nanone ubwo butumwa bugaragaza ukuntu abagize ubwoko bw’Imana bari kunga ubumwe mu minsi y’imperuka.”
9. Ubumwe bwahanuwe na Ezekiyeli bugaragara bute buri mwaka, ku munsi w’Urwibutso?
9 Kuva mu mwaka wa 1919, Yehova yagiye ahuriza hamwe abasutsweho umwuka bagereranywa n’inkoni ‘ya Yuda,’ kandi abaha gahunda nziza bagenderaho. Hanyuma, yagiye abongeraho abafite ibyiringiro byo kuzaba ku isi bagereranywa n’inkoni ‘ya Yozefu,’ maze ayo matsinda yombi aba “umukumbi umwe” (Yoh 10:16; Zek 8:23). Yehova yari yarasezeranyije ko yari guhuriza hamwe izo nkoni, zikaba inkoni imwe mu kuboko kwe (Ezek 37:19). Muri iki gihe, ayo matsinda yombi akorera hamwe yunze ubumwe, ayobowe n’Umwami umwe, ari we Yesu Kristo wahawe ikuzo. Ubwo buhanuzi bumwita ‘umugaragu Dawidi’ (Ezek 37:24, 25). Buri mwaka iyo duteraniye hamwe twizihiza umunsi w’Urwibutso rw’urupfu rwa Yesu, twibonera ukuntu abasutsweho umwuka n’abagize “izindi ntama” bunze ubumwe, nk’uko Ezekiyeli yabihanuye. None se buri wese muri twe yakora iki ngo abungabunge ubwo bumwe buranga abagize ubwoko bw’Imana?
UKO BURI WESE MURI TWE YABUNGABUNGA UBUMWE
10. Twabungabunga dute ubumwe bw’abagize ubwoko bw’Imana?
10 Icya mbere twakora ngo tubungabunge ubumwe bw’abagize ubwoko bw’Imana, ni ukwihatira kwicisha bugufi. Igihe Yesu yari ku isi, yasabye abigishwa be kwicisha bugufi (Mat 23:12). Iyo twicisha bugufi, twirinda umwuka w’isi wo kwibona. Kwicisha bugufi bidufasha kugandukira abatuyobora, kandi ibyo bituma abagize itorero bunga ubumwe. Ikiruta byose, bishimisha Imana kubera ko “irwanya abishyira hejuru, ariko abicisha bugufi ikabagaragariza ubuntu bwayo butagereranywa.”—1 Pet 5:5.
11. Gutekereza ku cyo ibigereranyo bikoreshwa mu Rwibutso bisobanura, bidufasha bite kwimakaza ubumwe?
11 Icya kabiri twakora kugira ngo twimakaze ubumwe, ni ugutekereza ku cyo ibigereranyo bikoreshwa mu Rwibutso bisobanura. Mbere y’uko uwo mugoroba wihariye ugera no kuri uwo mugoroba nyirizina, jya utekereza witonze ku cyo umugati udasembuye na divayi itukura bigereranya (1 Kor 11:23-25). Umugati ugereranya umubiri wa Yesu utagira icyaha watanzweho igitambo, naho divayi ikagereranya amaraso ye yamenwe. Icyakora gusobanukirwa icyo bigereranya ntibihagije. Wibuke ko igitambo k’inshungu cya Kristo kigaragaza urukundo rukomeye cyane Yehova yatugaragarije atanga Umwana we, n’urukundo rukomeye Yesu yatugaragarije yemera gutanga ubuzima bwe ku bwacu. Gutekereza ukuntu badukunze, byagombye gutuma turushaho kubakunda. Urukundo twe na bagenzi bacu dukunda Yehova rumeze nk’umugozi uduhuza, bigatuma turushaho kunga ubumwe.
12. Umugani wa Yesu w’umwami n’abagaragu be, ugaragaza ute ko Yehova yifuza ko tubabarira abandi?
12 Ikintu cya gatatu cyadufasha kubungabunga ubumwe ni ukubabarira abandi. Iyo tubabarira abadukoshereje, tuba tugaragaje ko dushimira Yehova imbabazi yatugiriye binyuze ku gitambo k’inshungu cya Kristo. Reka dusuzume umugani wa Yesu uvugwa muri Matayo 18:23-34. Ibaze uti: “Ese niteguye gushyira mu bikorwa ibyo Yesu yigishije? Ese nihanganira abavandimwe na bashiki bacu kandi nkishyira mu mwanya wabo? Ese mba niteguye kubabarira abankoshereje?” Ni iby’ukuri ko hari ibyaha bikomeye kuruta ibindi, kandi hari n’ibyaha biba bikabije, ku buryo kubabarira ababikoze bigora abantu badatunganye. Icyakora uwo mugani utwigisha icyo Yehova atwitezeho. (Soma muri Matayo 18:35.) Yesu yagaragaje neza ko nitutababarira abavandimwe bacu mu gihe hari impamvu zumvikana zo kubababarira, Yehova na we atazatubabarira. Ibyo tugomba kubitekerezaho twitonze! Iyo tubabariye abandi nk’uko Yesu yabitwigishije, bidufasha kubungabunga ubumwe bwacu.
13. Iyo twihatiye kubana amahoro n’abandi bidufasha bite kunga ubumwe?
13 Iyo tubabariye abandi, tuba tugaragaje ko dukunda amahoro. Ibuka ko intumwa Pawulo yatugiriye inama yo ‘kwihatira cyane gukomeza ubumwe bw’umwuka mu murunga w’amahoro uduhuza’ (Efe 4:3). Muri iki gihe cy’Urwibutso, by’umwihariko ku mugoroba ruzaberaho, uzatekereze witonze uko ufata abandi. Ibaze uti: “Ese abandi banziho kutabika inzika? Ese banziho ko ngerageza kubana amahoro n’abandi no kubumbatira ubumwe bwacu?” Ibyo ni ibibazo tugomba gutekerezaho twitonze muri iki gihe cy’Urwibutso.
14. Twagaragaza dute ko ‘twihanganirana mu rukundo’?
14 Ikintu cya kane cyadufasha kubumbatira ubumwe bwacu ni ukwigana Yehova Imana irangwa n’urukundo, tugakunda bagenzi bacu (1 Yoh 4:8). Ntitwagombye na rimwe kuvuga ngo: “ndabizi ko ngomba kwihanganira abavandimwe bange, ariko si ngombwa ko baba inshuti zange”! Iyo mitekerereze ihabanye n’inama Pawulo yatugiriye yo ‘kwihanganirana mu rukundo’ (Efe 4:2). Zirikana ko atavuze gusa ati: ‘Muge mwihanganirana’ ngo arekere aho. Ahubwo yongeyeho ko tugomba kwihanganirana “mu rukundo.” Aho harimo itandukaniro. Yehova yireherejeho abantu b’ingeri zose abahuriza mu matorero yacu (Yoh 6:44). Ntiyari kubireherezaho iyo aba atabona ko hari impamvu nyinshi zituma abakunda. None se niba Yehova abakunda, twahera he tuvuga ko badakwiriye kuba inshuti zacu? Twagombye kubakunda tubyishimiye nk’uko Yehova abidusaba.—1 Yoh 4:20, 21.
URWIBUTSO RWA NYUMA RUZABA RYARI?
15. Ni iki kitwemeza ko hari igihe tuzizihiza Urwibutso ku nshuro ya nyuma?
15 Hari igihe tuzizihiza Urwibutso ku nshuro ya nyuma. Ibyo tubibwirwa n’iki? Mu rwandiko rwa mbere Pawulo yandikiye Abakorinto, yabwiye abo Bakristo basutsweho umwuka ko iyo bibuka urupfu rwa Yesu buri mwaka, baba ‘bakomeza gutangaza urupfu rw’Umwami kugeza igihe azazira’ (1 Kor 11:26). Yesu na we yavuze ibirebana no kuza kwe igihe yahanuraga iby’iminsi y’imperuka. Igihe yavugaga iby’umubabaro ukomeye wegereje, yaravuze ati: “ikimenyetso cy’Umwana w’umuntu kizaboneka mu ijuru, hanyuma amoko yose yo mu isi yikubite mu gituza aboroga; bazabona Umwana w’umuntu aje ku bicu byo mu ijuru afite ububasha n’icyubahiro cyinshi. [Yesu] azohereza abamarayika be n’ijwi ry’impanda rikomeye, bateranyirize hamwe abo yatoranyije babakuye mu birere bine, kuva ku mpera y’ijuru kugeza ku yindi” (Mat 24:29-31). Yesu ‘azateranyiriza hamwe abo yatoranyije’ igihe azafata Abakristo bose basutsweho umwuka bazaba bakiri ku isi, akabajyana mu ijuru kubaha ingororano yabo. Ibyo bizaba nyuma y’uko umubabaro ukomeye utangira, ariko mbere y’uko intambara ya Harimagedoni iba. Hanyuma abagize 144.000 bose bazafatanya na Yesu baneshe abami bo mu isi (Ibyah 17:12-14). Urwibutso tuzagira mbere y’uko Yesu ‘aza’ guteranyiriza hamwe abasutsweho umwuka, ruzaba ari rwo rwa nyuma.
16. Kuki wiyemeje kuzajya mu Rwibutso muri uyu mwaka?
16 Nimucyo twiyemeze kuzajya mu Rwibutso ruzaba ku itariki ya 31 Werurwe 2018. Nimucyo nanone tuge dusaba Yehova adufashe gukomeza kubungabunga ubumwe bwacu. (Soma muri Zaburi ya 133:1.) Zirikana ko hari igihe Urwibutso tuzajyamo ruzaba ari rwo rwa nyuma. Hagati aho, tuge dukora ibishoboka byose twishimire ubumwe bwacu, twihatira kujya mu Rwibutso ruba buri mwaka.


text:
Kimwe mu bintu byibukwa mu mateka ya politiki y’u Rwanda icyo gihe, uretse gutangira kw’iyo ntambara, ni uko ku itariki ya mbere Nzeri uwo mwaka Abanyarwanda mirongo itatu na batatu (33) batinyutse kwandikira uwari Perezida Habyarimana Juvenal bamusaba ko politiki y’igihugu yava ku ishyaka rimwe ikaba iy’amashyaka menshi.
Igikomeye kurusha ibindi ni ibyari muri “Raporo y’iperereza rigamije kumenya ibitekerezo by’Abanyarwanda ku mivugururire ya politiki y’igihugu” yashyizwe ahagaragara muri Nyakanga 1990 na Perezidansi y’ishyaka ryari ku butegetsi—MRND. Bikaba byarakozwe ngo bihurirane n’imyaka 15 MRND yari imaze ishinzwe.
Ku itariki ya 15 Mutarama 1989, Perezida Habyarimana yavugiye mu mbwirwaruhame asa n’utanga amabwiriza ko MRND “igomba gusuzuma imiterere n’imikorere yayo kugira ngo ivugurure cyangwa ihindure ibigomba kuvugururwa cyangwa guhinduka.” Abakoze iryo perereza bibanze ku mahame ya MRND: UBUMWE, AMAHORO n’AMAJYAMBERE nk’insanganyamatsiko zo kwigwaho.
Habyarimana yakoresheje imvugo ya Papa Yohani XXIII (atangiza Umukubo wa II wa Vatican mu Ukwakira 1962) uwo mukoro yatekereje awita ‘Aggiornamento’. Yaje gushyiraho ‘Komite ishinzwe imivugururire ya Muvoma.’
Kimwe kandi cy’ingenzi iyo komite yakozemo iperereza ni “Uko Abanyarwanda babona imiterere ya politiki mu gihe gishize, muri iki gihe no mu gihe kizaza”. Ni iperereza ryabajije abantu hakurikijwe umurimo/umwuga, ikigero cy’imyaka, ubusumbane bw’imibereho, igitsina, uturere batuyemo (za perefegitura) n’aho abantu batuye (Umujyi cyangwa Icyaro).
Mu rwego rw’imirimo cyangwa imyuga yari muri ibi byiciro: Abahinzi, Abanyeshuri, Abarimu, Abakozi ba Leta, Abakozi bo mu bigo byigenga, Abanyapolitiki, Abikorera ku giti cyabo, Abanyamadini n’Abasirikare.
Amahoro nta mutekano
Mu babajijwe, 92.6% bashubije ko mu Rwanda muri rusange hari amahoro, ariko 91.2% bemeza ko mu Rwanda nta mutekano uhari. Bimwe mu byatumye benshi bavuga ko hari amahoro nta mutekano ni uko mu gihugu hari inzara bikemezwa n’ababajijwe 96% mu gihe 87.6% bavuze ko ubucamanza bumeze nabi kubera impamvu zitandukanye zirimo ruswa n’abacamanza badashoboye. Nk’igisubizo cy’ubucamanza bubi, 7.4% bifuje “gusubiza gacaca agaciro kayo”.
Mu bitera umutekano muke harimo kuba abanyarwanda batareshya imbere y’Amategeko byemejwe na 61.6%; abangana na 89.8% bemeza ko “ruswa yahawe intebe” harimo 11.2% bemeje ko “ruswa idashobora gucika”. Mu babajijwe ku kibazo cyo kwishyira ukizana mu gihugu, 58.8% bemeje ko nta kwishyira ukizana bihari 20.4% barifata.
Amahoro banayarebeye “mu gukemura ikibazo cy’impunzi z’Abanyarwanda” aho imitekerereze ya Leta yigaragaje. Mu babajijwe mu iperereza 69% bavuze ko “Impunzi zaguma aho ziri zigahabwa ubwenegihugu”; 11% bavuga ko muri izo mpunzi “abashobora kwitunga bagakora indi mirimo itari iy’ubuhinzi bagaruka”; 10.2% ni bo bashubije ko “ababishaka bagaruka”; 2.4% basubiza ko “babimurira mu bindi bihugu bifite ubutaka” naho abandi 2.4% basaba “imiryango mpuzamahanga n’ibihugu izo mpunzi zirimo” ko bafasha u Rwanda “gukemura icyo kibazo”.
Abangana na 0.6% bagaragaje ko batanazi ko hari ikibazo cy’impunzi u Rwanda rwari rufite, 2.4% badafite igitekerezo na kimwe kuri icyo kibazo cy’impunzi naho 2% barifata.
Iyo urebye iyo mibare neza, umubare wa 84.8% by’ababajijwe, ni uw’abatarashakaga ko Abanyarwanda bahunze bagaruka mu gihugu cyabo. Ari ukubashakira ubwenegihugu ahandi, ari ukubashakira ibihugu bindi babamo … ni ubushake bw’uko batagaruka bagaragazaga. Ubwo bushake buke bwajyanye na Leta zabyemeraga ari nazo zateguye zikanakora Jenoside yakorewe Abatutsi mu w’i 1994.
Hari ikintu kidasanzwe cyakozwe n’abanditse raporo y’iperereza, cyatuma umuntu akeka ko hari icyo bashatse guhisha. Ntibigeze berekana uko ababajijwe bashubije ukurikije imyuga cyangwa amaperefegitura abantu bakomokamo nk’uko byagenze mu bijyanye n’UBUMWE n’AMAJYAMBERE.
Kudakemura ikibazo cy’ubuhunzi, ntibyari ubushake buke gusa, kuko byari muri politiki yari imaze igihe. Ari ubutegetsi bwa Gregoire Kayibanda n’ubwa Juvenal Habyarimana, bumvaga ko n’ubundi Abanyarwanda b’Abatutsi bakijije amagara bagahunga nta mpamvu yo kugaruka kuko n’ubundi batari Abanyarwanda.
Uretse n’Abatutsi, igisubizo cy’ibibazo byose bya politiki babishakiraga mu kwirukana, kwica no gushaka ko umunyarwanda yashakirwa ahandi aba akababisa. Ni politiki y’urukozasoni isi itigeze yitaho ngo iyamagane ku mugaragaro. Habaye aha FPR-Inkotanyi zabirwanyije ubu Umunyarwanda aho ari hose akaba afite uburenganzira ku gihugu cye.
Ubumwe butariho
Iki gice mu iperereza bakoze, cyerekanye impinduka mu mitekerereze ya bamwe mu Banyarwanda, ariko kinerekana ko byari bikomeye guhindura imitegekere y’igihugu ubutegetsi buriho bukomeje kubaho.
Muri iki gice ndibanda cyane ku bintu bitatu: 1) Ubwoko mu biranga Umunyarwanda 2) Politiki y’iringaniza n’uturere 3) Umuco wa gihake.
Ibirangabwoko
Mu gushaka gukora “Aggiornamento”, Abanyarwanda babajijwe mu iperereza niba ari ngombwa cyangwa atari ngombwa ko Umunyarwanda yakomeza kurangwa n’uko ari Umuhutu, Umutwa cyangwa Umututsi.
Mu babajijwe, 59.2% bemeje ko umunyarwanda akwiye gukomeza kurangwa n’ubwoko; abangana na 39.2% bavuga ko atari ngombwa; abantu 1.6% barifata. Kubera ko umubare w’abavuze ko ubwoko atari ngombwa mu biranga Abanyarwanda utabaye muto, nashatse kureba uko abantu bashubije mpereye ku rwego rw’imyuga: Abahinzi-borozi 32.3%, Abanyeshuri 58%, Abarimu 44.1%, Abakozi ba Leta 41.6%, Abakozi bo mu bigo byigenga 38%, Abanyapolitiki 27.9%, Abikorera ku giti cyabo 45.8%, Abanyamadini 50% n’Abasirikare 28%.
Mu babajijwe bafite hagati y’imyaka 18-28, abangana na 49% bavuze ko amoko mu bibaranga atari ngombwa mu gihe abari hagati ya 29-45 bari 37.7%, abari hejuru y’imyaka 46 babaye 28%.
Kuba Abanyarwanda bato n’abajijutse bari batangiye kumva ko amoko atari ngombwa mu bibaranga byabaye ikimenyetso ko hari imihindukire y’imitekerereze yari itangiye. Bisobanura ko abatari bake, babonaga ko nta makiriro cyangwa inyungu babona mu ubuhutu, ubutwa n’ubututsi. Ahubwo, ejo hazaza habo hari mu bunyarwanda.
Muri iryo perereza, abatuye mu mujyi 43% y’ababajijwe bavuze ko amoko mu bibaranga atari ngombwa mu gihe mu cyaro bari 36.6%. Iperereza ryanarebye mu busumbane bw’imibereho, basanga abo mu rwego rwo hejuru 44.9% batumva akamaro k’amoko mu bibaranga. Abo mu rwego rwo hagati bari 44.2% mu gihe abo mu rwego rwo hasi bari 34.5%.
Ku rwego rw’ibitsina, mu bagore babajijwe 49% bashubije ko amoko atari ngombwa mu biranga umunyarwanda mu gihe abagabo bari 34.9%.
Mu isesengura ry’abakoze raporo y’iperereza umubare utari muto (ugizwe ahanini n’abagore n’abato) w’ababajijwe bakavuga ko Umunyarwanda kurangwa n’ubwoko atari ngombwa, wabateye ikibazo bannyega abafite iyo myumvire.
Abakoze iyo raporo, aho kubona ibyiza mu byagaragajwe n’abagore bavuze ko amoko atari ngombwa mu byaranga umunyarwanda, barabannyeze. Bati: “Byaba biterwa n’uko abagore n’ubusanzwe batitabira gusesengura ibibazo bifitanye isano na politiki, bityo n’ikibazo cy’amoko ntikibashishikaze.”
Abato nabo barabagaye, bavuga ko babiterwa n’uko batazi amateka y’igihugu n’abagituye, ugereranyije n’ibyo abari hejuru y’imyaka 46 bazi bityo bigatuma babona ko “nta mpamvu yatuma amoko asibangana.”
Muri iyo raporo ariko, hanabaye no kwemera ko iyo myumvire y’abato yerekana ko “uko ibihe bigenda biha ibindi ari nako ibibazo byose bishingiye ku moko bizagenda bishira.”
Ibihe byarakunze biha ibindi, nyuma y’imyaka ine gusa iyo raporo isohotse, Umunyarwanda kurangwa n’amoko byararangiye aho abanyapolitiki n’abasirikare bari bayishyigikiye batsindiwe na FPR-Inkotanyi, abatsinzwe bamaze gukora Jenoside.
Hari abantu babiri bari aha mu Rwanda kandi bakurikiriraga hafi ibya politiki, bambwiye ko Habyarimana yasabye iryo suzuma kubera amabwiriza yari yahawe aturutse i Paris mu BUfaransa. Ari na yo ntandaro ya rya jambo ry’Igitaliyani ‘Aggiornamento’. Ntawabihamya ariko byashoboka kuko Perezida François Mitterrand yari afite akamenyero ko guha amabwiriza ba Perezida b’ibihugu bya Afurika bivuga Igifaransa.
Ese byari gushoboka ko iyo politiki ihinduka hari abanyapolitiki 72.1% n’abasirikare 72% bashyigikiye iryo rondakoko? Igisubizo ni uko bitari gushoboka kuko nyuma y’aho urugamba rutangiriye benyegeje urwango rushingiye ku moko aho kuruzimya.
Biracyakomeza ...


text:
Bugesera: Abikorera basinyanye amasezerano y’ubufatanye n’akarere
Umuyobozi w’akarere n’uhagarariye abikorera nyuma yo gushyira umukono ku masezerano Abikorera bo mu karere ka Bugesera, basinyanye amasezerano y’imyaka ibiri n’ubuyobozi bw’akarere, More...
Gatsibo: Akarere karasaba ubufatanye n’abafatanyabikorwa mu kwesa imihigo
Ubuyobozi bw’Akarere ka Gatsibo bumurikira abafatanyabikorwa ibimaze kugerwaho Ubuyobozi bw’Akarere ka Gatsibo, buvuga ko hatabayeho ubufatanye n’abafatanyabikorwa, imihigo Akarere kaba karahize More...
Gatsibo: Abafatanyabikorwa b’Akarere barasabwa gutahiriza umugozi umwe
Umuyobozi w’Akarere ka Gatsibo mu biganiro n’abafatanyabikorwa b’Akarere Akarere ka Gatsibo karashishikariza abafatanyabikorwa bako gukorera hamwe barushaho gushyira mu bikorwa ibyo buri wese More...
Gatsibo: Umurenge wa Muhura ugeze kure ushyira mu bikorwa imihigo
Mu mihigo abatuye Umurenge wa muhura bamaze kumenya akamaro ko gukoresha biogaz Mu murenge wa Muhura, Akarere ka Gatsibo kuri uyu wa 6 Werurwe uyu mwaka wa 2014, hakozwe isuzuma ry’imihigo y’umwaka More...


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 11,1-7)
Bavandirnwe, 1ukwemera ni ishingiro ry’ibyo twizeye, kukatubera n’icyemezo cy’ibitagaragara. 2Ukwemera ni ko kwahesheje abakera gushimwa n’lmana. 3Ukwemera kutwumvisha ko ibyaremwe byatunganijwe n’Ijambo ry’Imana, bityo rero ko ibigaragara bikomoka ku bitagaragara.
4Ukwemera kwatumye Abeli ahereza lmana igitambo gitambutse icya Kayini. Kwamugaragajeho rero kuba intungane kuko Imana yashimye amaturo ye. Ku bw’uko kwemera, n’ubwo yapfuye bwose aracyavuga na n’ubu. 5Ukwemera kwatumye Henoki ajyanwa maze ahonoka urupfu, akaba rero nta wongeye kumubona kuko Imana yamwijyaniye; koko mbere y’uko ajyanwa yari yagaragaweho ko yanogeye Imana.
6Nuko rero nta we ushobora kunyura Imana adafite ukwemera, kuko uwegera Imana wese agomba kwemera ko ibaho kandi igahemba abayishakashaka. 7Aho Nowa amariye kumenyeshwa ibyari bitaraba, ukwemera kwatumye adashidikanya, maze aremekanya ubwato bwo kurokoreramo umuryango we. Ubwo ahamya isi icyaha, maze asigara ari ingenerwamurage y’ubutungane buturuka ku kwemera.
ZABURI (Zab 145 (144), 2-3, 4-5, 10-11)
Inyik/ Nyagasani Mana yanjye, nzasingiza izina ryawe iteka ryose.
Buri munsi nzagusingiza,
nogeze izina ryawe iteka ryose.
Uhoraho ni igihangange,
akaba rwose akwinye gusingizwa ;
ubwamamare bwe ntibugereranywa.
Kuva mu gisekuruza kugera mu kindi,
bazibukiranye ibyo wakoze,
bamamaze ibigwi byawe.
Nzajya ndondorera abandi ibitangaza byawe,
Mvuge ikuzo ryawe ry’urukerereza,
rijyana n’ubwiza bwawe.
Uhoraho, ibiremwa byawe byose nibijye bigushima,
Abayoboke bawe bagusingize!
Bazarate ikuzo ry’ingoma yawe,
batangaze ubushobozi bwawe.
IBANGONDIRIMBO IBANZIRIZA IVANJILI (Zab 99 (98), 5)
Alleluya Alleluya.
Nimusingize Uhoraho Imana yacu,
nimupfukame imbere ye kuko ari Nyir’ubutagatifu!
Alleluya
IVANJILI
+ Amagamboyo mu Ivanjili ntagatifu uko yanditswe na Mariko (Mk 9, 2-13)
Muri icyo gihe, 2Yezu ajyana na Petero na Yakobo na Yohani, ukwabo mu mpinga y’umusozi muremure. Nuko yihindura ukundi mu maso yabo. 3Imyambaro ye irererana, irabengerana bitambutse kure uburyo umumeshi wo k u isi yashobora kuyeza. 4Ubwo Eliya arababonekera hamwe na Musa, baganira na Yezu. 5Petero ni ko guterura abwira Yezu ati «Mwigisha, kwibera hano nta ko bisa; reka tuhace ibiraro bitatu, kimwe cyawe, ikindi cya Musa, n’ikindi cya Eliya.» 6Yari yabuze icyo avuga kuko bari bahiye ubwoba. 7Nuko igicu kirabatwikira, maze muri icyo gicu haturukamo ijwi riti «Uyu ni urnwana wanjye nkunda cyane,nimumwumve!» 8 Ako kanya barebye hirya no hino ntibagira undi wundi bongera kubona, uretse Yezu wenyine wari kumwe na bo.
9Mu gihe bamanukaga umusozi, Yezu abategeka kutazagira uwo batekerereza ibyo bari bamaze kubona,kugera igihe Umwana w’umuntu azaba amaze kuzuka mu bapfuye. 10Bakomeza kuzirikana iryo jambo, ariko banabazanya bati«Kuzuka mu bapfuye bivuga iki?» 11Abigishwa babaza Yezu bati «Ni kuki abigishamategeko bavuga ko Eliya ari we ugomba kubanza kuza?» 12Arabasubiza ati«Koko Eliya azabanza aze atunganye byose. Nyamara se kuki byanditswe ngo Umwana w’umuntu azababazwa ku buryo bwinshi kandi asuzugurwe? 13Reka rero mbibabwire: Eliya yaraje kandi bamugiriye uko bishakiye, nk’uko Ibyanditswe bimuvuga.»


text:
ADEPR Gihundwe harategurwa igiterane kizahuriramo Korari ebyiri z’ubukombe muri ADEPR n’umuramyi Simon Kabera
Ku gicumbi cy’itorero rya ADEPR mu Rwanda i Gihundwe hateguwe igiterane cy’amashimwe, cyateguwe na ADEPR Paruwasi Gihundwe. Kizaba kuva kuwa gatanu taliki ya 21 kugeza ku cyumweru taliki ya 23 Nyakanga 2017.
Iki giterane kizamara iminsi itatu nk’uko twabivuze haruguru, gifite intego igira iti « Kwibuka iminsi ya cyera ». Iyi ntego iboneka muri Zaburi yi 143.
I Gihundwe hihariye igice kinini cy’amateka ya ADEPR mu Rwanda, kuko ni ho abamisiyoneri batangije itorero ADEPR mu Rwanda babaye bwa mbere, ndetse akaba ari ho habonetse umuyoboke wa mbere w’umunyarwanda. Nyakwigendera Past. Rudoviko Sagatwa ubwo yemeraga kubatizwa yahise yemera no gutanga ikibanza cyo kubaka mo urusengero, hari mu mwaka w’1940. Urwo rusengero rero, ni rwo ruzabera mo iki giterane.
Past. Sagatwa Ludoviko na Aluard Lindskog wamubatije
Nyakwigendera Pasiteri Rudoviko Sagatwa wasize abibye imbuto nziza
Itorero rya ADEPR rikimara kuvuka i Cyangugu nk’uko hitwaga icyo gihe, hahise havuka korari ya mbere yitwa Bethania, ikaba yarakoze akazi katoroshye mu myaka yose ADEPR imaze mu Rwanda, ni yo yaririmbye indirimbo abantu benshi bazi ariko batazi inkomoko yayo ivuga ngo « Umuriro wa Pantekote uhore waka ku gicaniro.» Iyi korari iracyariho na magingo aya.
Korari Bethania ADEPR Gihundwe
Mu murimo ukomeye korari Bethania yakoze ifatanije n’itorero rya ADEPR i Gihundwe havutse mo indi midugudu myinshi ndetse n’amakorari atandukanye, akaba ari nayo mpamvu uwavuga ko imidugudu ndetse n’amakorari bibarurirwa muri ADEPR uyu munsi ari aho byose bikomoka ataba abeshye. Mu makorari abitse amateka menshi y’iri Torero hirya gato ya Bethania haza korari Hoziana yo muri Paruwasi ya Nyarugenge mu mujyi wa Kigali. Nayo iracyaririmba na magingo aya.
Korari Hoziyana ADEPR Nyarugenge
Iki giterane giteye amatsiko n’ubwuzu ku bakunzi n’abayoboke ba ADEPR, kuko kizahuza izi korari zombi z’ubukombe muri iri torero ndetse n’umuramyi Simon Kabera nawe umaze igihe kitari gito kimwemerera kwitwa Inararibonye mu mateka y’iri torero nawe azaba afatanya n’izi korari zombi kuramya Imana muri iki giterane.
Umuramyi Simon Kabera na Soliste Claude bafatanya nabo bazitabira iki gitaramo
Rev. Masumbuko Josue kuri ubu uyoboye itorero ry’akarere ka Nyarugenge ADEPR, ndetse na Ev. Mutambuka John ni bamwe mu bavugabutumwa bazabwiriza muri iki giterane.
Rev.Past. Masumbuko Josue
Abayobozi ba ADEPR ku rwego rw’igihugu nabo bazitabira iki giterane !
Niyondora Vedaste [email protected]


text:
IGICE CYA 5
Imbaraga zo Kurema z’‘Uwaremye Ijuru n’Isi’
1, 2. Ni mu buhe buryo izuba rigaragaza imbaraga za Yehova zo kurema?
WABA warigeze kota umuriro mu ijoro ririmo imbeho nyinshi? Ushobora kuba warashyize ibiganza byawe mu ntera ikwiriye rwose y’ibirimi by’umuriro kugira ngo ususurukirwe. Iyo wigira hafi cyane, wari kumva ubushyuhe bwinshi. Nanone iyo wigira kure cyane, akayaga gakonje ka nijoro kari kugukubita, maze ukumva urakonje.
2 Hariho “umuriro” udushyushya ku manywa. Uwo “muriro” wakira mu birometero bigera kuri miriyoni 150! * Mbega ukuntu izuba rigomba kuba rifite imbaraga nyinshi, kubona dushobora kumva ubushyuhe bwaryo kandi riri ahantu hareshya hatyo bene ako kageni! Nyamara, isi izenguruka iryo tanura ritangaje iri ku ntera ikwiriye. Iramutse iryegereye cyane, amazi ari ku isi yakama; nanone iramutse iryitaruye cyane, amazi ari ku isi yose yahinduka barafu. Iyo isi iza kurenza imipaka muri ubwo buryo bwombi, byari gutuma uyu mubumbe wacu utabaho ubuzima. Uretse no kuba urumuri rutangwa n’izuba ari urw’ingenzi kugira ngo ku isi habeho ubuzima, ruranasukuye kandi rurahagije, tutiriwe tuvuga ko rushimishije cyane.
Yehova ‘yaremye umucyo n’izuba’
3. Ni ukuhe kuri kw’ingenzi cyane izuba rihamya?
3 Ariko kandi, hari abantu benshi babona ko izuba ari ikintu gisanzwe, nubwo ubuzima bwabo ari ryo bushingiyeho. Bityo, bananirwa kwiyumvisha icyo izuba rishobora kuba ryatwigisha. Bibiliya ivuga ku bihereranye na Yehova iti “waremye umucyo n’izuba” (Zaburi 74:16). Ni koko, izuba rihesha Yehova icyubahiro, we “waremye ijuru n’isi.” (Zaburi 19:2, umurongo wa 1 muri Biblia Yera; 146:6.) Ni kimwe mu bintu bitabarika biba mu kirere bitwigisha ibihereranye n’imbaraga nyinshi za Yehova zo kurema. Reka dusuzume bimwe muri ibyo bintu mu buryo bwimbitse, hanyuma tuze kwerekeza ibitekerezo ku isi n’ubuzima buyiriho.
“Nimwubure Amaso Yanyu Murebe Hejuru”
4, 5. Ni mu rugero rungana iki izuba rifite imbaraga kandi rikaba rinini, nyamara se, ringana iki urigereranyije n’izindi nyenyeri?
4 Nk’uko ushobora kuba ubizi, izuba ryacu ni inyenyeri. Rigaragara ko ari rinini cyane kuruta inyenyeri tubona nijoro bitewe n’uko ryo ritwegereye mu rugero runaka ugereranyije n’izindi nyenyeri. Ryaba rifite imbaraga zingana iki? Ubushyuhe bwo mu nda y’izuba bugera kuri dogere 15.000.000. Uramutse ufashe agatimatima karyo kangana n’agatwe k’agashinge abadozi bafatanyisha imyenda maze ukagashyira hano ku isi, ako kantu gato cyane kazana ubushyuhe bushobora kugutwika n’iyo waba uri mu birometero 140 kure yako! * Buri sogonda, izuba ritanga ingufu zingana n’izaturuka ku guturika kw’ibisasu bya kirimbuzi byo mu bwoko bwa bombe bibarirwa muri za miriyoni amagana n’amagana.
5 Izuba ni rinini cyane ku buryo ryakwirwamo imibumbe 1.300.000 ingana n’isi yacu. Mbese, izuba ryaba ari inyenyeri nini mu rugero rudasanzwe? Oya, abahanga mu bumenyi bw’ikirere bayita inyenyeri ntoya y’umuhondo. Intumwa Pawulo yaranditse ati ‘inyenyeri imwe ntinganya ubwiza n’indi nyenyeri’ (1 Abakorinto 15:41). Pawulo ashobora kuba atari azi ukuntu ayo magambo yahumetswe ari ay’ukuri. Hari inyenyeri runaka nini cyane ku buryo ishyizwe mu mwanya izuba ririmo, isi yacu yayiteberamo. Hari indi nyenyeri na yo nini cyane ku buryo ishyizwe muri uwo mwanya izuba ririmo, yagenda ikagera kuri Saturne
6. Ni gute Bibiliya igaragaza ko inyenyeri ari nyinshi cyane ugereranyije n’uko abantu babona ibintu?
6 Ikintu gitangaje ndetse kurusha ubunini bw’inyenyeri, ni umubare wazo. Mu by’ukuri, Bibiliya ivuga ko inyenyeri zisa n’aho zitabarika, mbese ko kuzibara biruhije kimwe no kubara “umusenyi wo ku nyanja” (Yeremiya 33:22). Ayo magambo agaragaza ko hari inyenyeri nyinshi cyane zirenze izo amaso yacu ashobora kubona. N’ubundi kandi, iyo uwo mwanditsi wa Bibiliya, Yeremiya, aza kuba yararebye mu kirere ari nijoro maze akagerageza kubara inyenyeri zigaragarira amaso, aba yarabaze nk’izigera ku bihumbi bitatu gusa, kuko uwo ari wo mubare ijisho ry’umuntu ridafite ikindi ryifashishije rishobora kubona mu ijoro ritamurutse. Uwo mubare ushobora kugereranywa n’umubare runaka w’utubuye tuba turi mu musenyi wagerwa ku mashyi. Mu by’ukuri rero, inyenyeri ni nyinshi cyane, kimwe n’umusenyi wo ku nyanja. * Ni nde wabasha kuzibara?
7. (a) Urujeje rwacu rwitwa Inzira Nyamata rurimo inyenyeri hafi zingahe, kandi se, uwo mubare ni munini mu rugero rungana iki? (b) Kuki kuba abahanga mu bumenyi bw’ikirere babona ko kubara injeje bigoye cyane bifite ireme, kandi se, ibyo bitwigisha iki ku bihereranye n’imbaraga za Yehova zo kurema?
7 Muri Yesaya 40:26, hasubiza hagira hati “nimwubure amaso yanyu murebe hejuru. Ni nde waremye biriya, agashora ingabo zabyo mu mitwe, zose akazihamagara mu mazina?” Muri Zaburi ya 147:4, hagira hati “abara inyenyeri.” Ni gute umubare w’‘inyenyeri’ ungana? Icyo si ikibazo cyoroshye gusubiza. Abahanga mu bumenyi bw’ikirere bagenekereza bavuga ko mu rujeje rwacu rwonyine rwitwa Inzira Nyamata, harimo inyenyeri zisaga miriyari 100. * Ariko kandi, urwo rujeje rwacu ni rumwe mu njeje nyinshi, kandi inyinshi muri izo njeje zirimo inyenyeri nyinshi kurushaho. Hariho injeje zingahe? Hari abahanga bamwe mu bumenyi bw’ikirere bagenekereza bavuga ko zigera kuri miriyari 50. Abandi barabaze basanga zishobora kuba zigera kuri miriyari 125. Bityo, umuntu ntashobora kumenya umubare nyawo w’injeje, habe no kumenya uko umubare w’inyenyeri zose zibarirwa muri za miriyari ziri muri izo njeje ungana! Nyamara, Yehova we azi umubare wazo. Ikirenze ibyo kandi, ahamagara buri nyenyeri mu izina ryayo!
8. (a) Ni gute wasobanura ukuntu urujeje rwitwa Inzira Nyamata ari runini? (b) Ni mu buhe buryo Yehova ategeka ibintu biba mu kirere mu kuyega kwabyo?
8 Turushaho gutinya Imana iyo dutekereje ku bihereranye n’ubunini bw’injeje. Kugira ngo urumuri rwambukiranye Urujeje rwacu, rufite umuvuduko w’ibirometero 300.000 mu isogonda, byarufata imyaka igera ku 100.000! Kandi injeje zimwe na zimwe zikubye incuro nyinshi cyane urwacu mu bunini. Bibiliya ivuga ko Yehova ‘yasanzuye’ icyo kirere kinini nk’urambura umwenda (Zaburi 104:2). Nanone kandi, yashyizeho gahunda ibyo bintu byo mu kirere bikurikiza mu kuyega. Kuva ku kavungukira gato cyane k’umukungugu uba hagati y’inyenyeri kugeza ku rujeje runini kurusha izindi zose, buri kintu cyose muri byo kiyega gikurikije amategeko agenga ikirere, ayo Imana yashyizeho kandi akaba ari na yo ituma akurikizwa (Yobu 38:31-33). Ni yo mpamvu abahanga mu bya siyansi bagereranyije ukuntu ibyo bintu biba mu kirere biyega kuri gahunda idahinduka na gahunda ikurikizwa n’umutwe w’ababyinnyi ba kabuhariwe! Hanyuma noneho, tekereza ku Muremyi w’ibyo bintu byose. Mbese, wumva udatinye Imana, yo ifite imbaraga nyinshi nk’izo zo kurema?
“Yaremye Isi n’Imbaraga Zayo”
9, 10. Ni gute imbaraga za Yehova zigaragarira mu bihereranye n’ukuntu yashyize izuba n’imibumbe irigaragiye, ari yo Jupiter, isi ndetse n’ukwezi, mu myanya birimo?
9 Imbaraga za Yehova zo kurema zigaragarira hano iwacu, ni ukuvuga ku isi. Yashyize isi muri iryo sanzure rinini abyitondeye cyane. Abahanga mu bya siyansi bamwe na bamwe bemera ko hari injeje nyinshi zishobora kuba zidafite ibintu bya ngombwa byatuma ubuzima bubaho uzigereranyije n’umubumbe wacu w’isi uriho ubuzima. Uko bigaragara, igice kinini cy’urujeje rwitwa Inzira Nyamata nticyagenewe kubaho ibintu bifite ubuzima. Mu Nzira Nyamata hagati huzuyemo inyenyeri nyinshi. Haba hari urumuri rwinshi cyane kandi kenshi na kenshi inyenyeri zijya zenda kuhagonganira. Hari ibintu byinshi bya ngombwa ku buzima bitaboneka ku nkengero z’urwo rujeje. Izuba n’imibumbe irigaragiye byashyizwe ahantu hakwiriye ugereranyije n’aho handi harangwa n’imimerere ikabije y’urumuri rwinshi cyane kandi hatarangwa ibintu bya ngombwa ku buzima.
10 Isi igaragiwe n’umubumbe witwa Jupiter, umubumbe uri kure cyane ariko ukaba ufite ubushobozi bukomeye bwo kurinda isi. Jupiter ikubye Isi incuro zisaga igihumbi, ikaba ifite imbaraga rukuruzi nyinshi cyane. Ibyo bigira izihe ngaruka? Ikurura cyangwa ikayobya ibintu byambukiranya ikirere bifite umuvuduko uhanitse. Abahanga mu bya siyansi bavuga ko Jupiter iramutse idahari, ibice bya rutura by’ibintu bihanuka bikikubita ku isi byakwiyongeraho incuro zigera ku 10.000 kurusha uko bimeze ubu. Ikidushishikaza cyane kurushaho, ni uko isi yacu igaragiwe n’icyogajuru kidasanzwe
11. Ni mu buhe buryo ikirere cy’isi cyaremewe kuba ingabo idukingira?
11 Imbaraga za Yehova zo kurema zigaragarira muri buri kantu kose karanga imiterere y’isi. Tekereza ku kirere, ari yo ngabo idukingira. Izuba ritanga imirasire y’ingirakamaro ku buzima, rigatanga n’indi ishobora kwica. Iyo iyo mirasire ishobora kwica irasiye mu kirere cyo hejuru y’isi, ituma umwuka usanzwe wa ogisijeni uhinduka undi mwuka witwa ozone. Hanyuma, uwo mwuka wa ozone ugenda utangira imyinshi muri iyo mirasire ishobora kwica. Mu by’ukuri, umubumbe wacu waremanywe igifubiko cyawo bwite cyo kuwukingira!
12. Ni gute umwikubo w’amazi ubera mu kirere ugaragaza imbaraga za Yehova zo kurema?
12 Icyo ni kimwe gusa mu bintu birangwa mu kirere cyacu, ni ukuvuga uruvange rw’isobe rwa za gazi zijyanye neza ku buryo zituma ibiremwa biba ku isi cyangwa hafi yaho bikomeza kubaho. Mu bintu bitangaje biranga ikirere cyacu harimo n’umwikubo w’amazi. Buri mwaka izuba rizamura, binyuriye ku icucumba ry’amazi, kirometero kibe 400.000 z’amazi, riyakuye mu nyanja. Ayo mazi ahinduka ibicu bikwirakwizwa hirya no hino n’imiyaga yo mu kirere. Mu gihe ayo mazi aba amaze kuyungururwa neza no kuvanwamo imyanda, agwa ari imvura, urubura n’amahindu bityo akongera akuzuza amasoko y’amazi. Ni nk’uko bivugwa mu Mubwiriza 1:7, hagira hati “inzuzi zose zisuka mu nyanja, nyamara inyanja ntiyuzura aho inzuzi zinyura ni ho zisubira kunyura.” Yehova ni we wenyine washoboraga gushyiraho umwikubo w’amazi nk’uwo.
13. Ni ikihe gihamya kigaragaza imbaraga z’Umuremyi tubonera mu bimera byo ku isi n’ubutaka bwayo?
13 Aho tubonye ubuzima hose, tuhabona igihamya kigaragaza imbaraga z’Umuremyi. Imbaraga za Yehova zo kurema zigaragara uhereye ku giti cyitwa séquoia (soma sekoya), gifite uburebure busumba ubw’inzu ifite amagorofa 30, kugeza ku bimera bito cyane byuzuye mu nyanja bigaragara hakoreshejwe gusa mikorosikopi, kandi bigatanga umwinshi mu mwuka wa ogisijeni duhumeka. Ubutaka ubwabwo bwuzuye ibintu bifite ubuzima
14. Ni izihe mbaraga ziba ziri muri atome ingana urwara?
14 Nta gushidikanya, Yehova ni we ‘waremye isi n’imbaraga ze’ (Yeremiya 10:12). Imbaraga z’Imana zigaragarira ndetse no mu tuntu duto cyane yaremye. Urugero, uramutse ufashe za atome zigera kuri miriyoni, atome zikaba ari two tuntu duto cyane mu byo Imana yaremye, ukazibangikanya, ntizishobora no kuba zagira umubyimba ungana n’agasatsi kamwe ko ku mutwe. Ikindi kandi, agatima kayo gato cyane kaba karimo imbaraga nyinshi cyane, ku buryo zikoreshwa mu bisasu bya kirimbuzi bya karahabutaka!
“Ibihumeka Byose”
15. Igihe Yehova yavuganaga na Yobu ku bihereranye n’inyamaswa zitandukanye, ni irihe somo yamuhaye?
15 Inyamaswa nyinshi ziri hano ku isi ni ikindi gihamya gishishikaje kigaragaza imbaraga za Yehova zo kurema. Zaburi ya 148 ivuga urutonde rw’ibintu byinshi bisingiza Yehova, hanyuma ku murongo wa 10 hakagira hati “namwe, nyamaswa n’amatungo yose.” Kugira ngo Yehova yerekane impamvu umuntu yagombye gutinya Umuremyi, igihe kimwe yabwiye Yobu ibihereranye n’inyamaswa, urugero nk’intare, imparage, imbogo, Behemoti (cyangwa imvubu) na Lewiyatani (uko bigaragara iyo akaba ari ingona). Ni iki yashakaga gutsindagiriza? Yashakaga gutsindagiriza ko niba umuntu aterwa ubwoba n’izo nyamaswa zifite imbaraga nyinshi, yagombye gutinya cyane kurushaho Umuremyi wazo.
16. Ni iki kigutangaza ku bihereranye na zimwe mu nyoni Yehova yaremye?
16 Nanone muri Zaburi ya 148:10 havuga ku bihereranye n’“inyoni zifite amababa.” Ibaze nawe amoko yazo uko angana! Yehova yabwiye Yobu ibihereranye n’imbuni, “isuzugura ifarashi n’uyigenderaho.” Mu by’ukuri, nubwo iyo nyoni ifite uburebure bwa metero 2,5 itajya iguruka, ishobora kwiruka ibirometero 65 mu isaha, ikagera muri metero 4,5 iteye intambwe imwe gusa (Yobu 39:13, 18)! Ku rundi ruhande, inyoni yitwa albatros imara hafi ubuzima bwayo bwose mu kirere iguruka hejuru y’inyanja. Iyo nyoni izi kureremba mu kirere ifite amababa areshya na metero 3. Ishobora kuguruka igihe cy’amasaha menshi idakubita amababa. Mu buryo butandukanye n’ubwo, akanyoni kitwa colibri ni ko kanyoni gato cyane ku isi; gafite santimetero 5 gusa z’uburebure. Gashobora gukubita amababa yako incuro zigera kuri 80 mu isogonda! Utwo tunyoni twitwa colibris, tuba turabagirana nk’ibuye ry’agaciro bateyeho amababa, dushobora guhagarara mu kirere nka kajugujugu, ndetse tukaba twanaguruka dusubira inyuma.
17. Igifi cyitwa baleine gifite ubunini bungana iki, kandi se, ubusanzwe twagombye kugera ku wuhe mwanzuro iyo twitegereje inyamaswa Yehova yaremye?
17 Muri Zaburi ya 148:7, havuga ko n’‘ibifi’ na byo bisingiza Yehova. Tekereza ku gifi abantu benshi bakunze kuvuga ko gishobora kuba ari yo nyamaswa nini kurusha izindi zose zo kuri uyu mubumbe, kikaba cyitwa baleine. Icyo ‘gifi’ kiba mu nyanja gishobora kugira uburebure bwa metero 30 cyangwa zirenzeho. Gishobora gupima ibiro bingana n’iby’ubushyo bw’inzovu 30 zikuze. Ururimi rwacyo rwonyine rupima ibiro bingana n’iby’inzovu imwe. Umutima wacyo ufite ubunini bungana n’ubw’imodoka ntoya. Urwo rugingo runini cyane rutera incuro icyenda gusa mu munota, mu buryo butandukanye n’uko bimeze ku mutima wa ka kanyoni kitwa colibri, ushobora gutera incuro zigera ku 1.200 mu munota. Icyo gifi cyitwa baleine gifite nibura umwe mu miyoboro yacyo y’amaraso munini cyane, ku buryo akana gato gashobora kuwuhorobamo. Nta gushidikanya, imitima yacu idusunikira gusubiramo amagambo atera inkunga asoza igitabo cya Zaburi, amagambo agira ati “ibihumeka byose bishime Uwiteka”!
Tuvane Isomo ku Mbaraga za Yehova zo Kurema
18, 19. Ni gute ibinyabuzima Yehova yaremye hano ku isi bigiye bitandukanye, kandi se, ibintu yaremye bitwigisha iki ku bihereranye n’ubutegetsi bwe bw’ikirenga?
18 Ni iki tumenya tubikesheje uburyo Yehova akoresha imbaraga ze zo kurema? Dutangazwa cyane n’amoko atandukanye y’ibintu yaremye. Hari umwanditsi umwe wa Zaburi wiyamiriye agira ati “Uwiteka, erega imirimo yawe ni iy’uburyo bwinshi! . . . Isi yuzuye ubutunzi bwawe” (Zaburi 104:24). Mbega ukuntu ayo magambo ari ay’ukuri! Abahanga mu bumenyi bw’ibinyabuzima bagaragaje amoko arenga miriyoni imwe y’ibinyabuzima biba hano ku isi; ariko, abantu bakeka ko hashobora kuba hariho amoko y’ibinyabuzima agera kuri miriyoni 10, 30 cyangwa zirengaho. Umuntu w’umunyabugeni ashobora rimwe na rimwe kubura ibyo ahanga, yarabimazeyo. Mu buryo bunyuranye n’ubwo, ubushobozi bwa Yehova bwo kurema
19 Uburyo Yehova akoresha imbaraga ze zo kurema bugira icyo butwigisha ku bihereranye n’ubutegetsi bwe bw’ikirenga. Izina “Umuremyi” ubwaryo, ritandukanya Yehova n’ibindi bintu byose biba mu ijuru no mu isi, ibyo byose bikaba ari “ibyaremwe.” Ndetse n’Umwana w’ikinege wa Yehova, we wari “umukozi w’umuhanga” mu gihe cy’irema, Bibiliya ntiyigera imwita Umuremyi cyangwa uwungirije Umuremyi mu kurema (Imigani 8:30; Matayo 19:4). Ahubwo, ni ‘imfura mu byaremwe byose’ (Abakolosayi 1:15). Umwanya Yehova afite wo kuba ari Umuremyi, umuha uburenganzira kamere bwo kuba umutware w’ikirenga w’ibintu byose.
20. Ni mu buhe buryo Yehova yaruhutse kuva igihe yarangirije umurimo we wo ku isi uhereranye n’irema?
20 Mbese, Yehova yaba yararetse gukoresha imbaraga ze zo kurema? Bibiliya ivuga ko igihe Yehova yarangizaga umurimo we uhereranye n’irema ku munsi wa gatandatu w’irema, ‘yaruhutse ku munsi wa karindwi imirimo ye yose yakoze’ (Itangiriro 2:2). Intumwa Pawulo yagaragaje ko uwo “munsi” wa karindwi ungana n’imyaka ibarirwa mu bihumbi, kuko wari ugikomeza no mu gihe cye (Abaheburayo 4:3-6). Ariko se, ‘kuruhuka’ byaba bishaka kuvuga ko Yehova yaretse rwose kugira ikintu icyo ari cyo cyose akora? Oya, Yehova ntiyigeze areka gukora. (Zaburi 92:5, umurongo wa 4 muri Biblia Yera; Yohana 5:17.) Ku bw’ibyo, kuruhuka kwe bigomba kuba byerekeza gusa ku kuba yararangije umurimo we uhereranye no kurema ibintu bigaragara byo ku isi. Ariko kandi, umurimo we wo gusohoza imigambi ye kugeza ku ndunduro ntiwigeze uhagarara. Uwo murimo wari ukubiyemo no guhumekera abantu kugira ngo bandike Ibyanditswe Byera. Ndetse uwo murimo we wari unakubiyemo ibyo gutuma habaho “icyaremwe gishya,” ibyo tukaba tuzabisuzuma mu Gice cya 19.
21. Ni gute imbaraga za Yehova zo kurema zizagira ingaruka ku bantu bizerwa mu gihe cy’iteka ryose?
21 Igihe umunsi wa Yehova wo kuruhuka uzaba urangiye, icyo gihe azashobora kuvuga ko imirimo ye yose ya hano ku isi ari ‘myiza cyane,’ nk’uko yabivuze ku iherezo ry’umunsi wa gatandatu w’irema (Itangiriro 1:31). Igisigaye ni ukuzareba uko nyuma y’aho azahitamo gukoresha imbaraga ze zitagira imipaka zo kurema. Uko bizagenda kose, twakwizera tudashidikanya ko tuzakomeza gushishikazwa n’uko Yehova akoresha imbaraga ze zo kurema. Mu gihe cy’iteka ryose, tuziga byinshi ku bihereranye na Yehova binyuriye ku byo yaremye (Umubwiriza 3:11). Uko tuzagenda tumenya byinshi kurushaho ku bihereranye na we, ni na ko tuzagenda turushaho kumutinya
^ par. 2 Kugira ngo ubashe kwiyumvisha ukuntu uwo mubare ari munini, tekereza kuri ibi bikurikira: kugira ngo ugende urwo rugendo utwaye imodoka
^ par. 4 Agatwe k’agashinge abadozi bafatanyisha imyenda kangana n’ururo.
^ par. 6 Hari abantu bamwe na bamwe batekereza ko abantu babayeho kera mu bihe bya Bibiliya bagomba kuba barakoreshaga ibikoresho gakondo runaka byo kureba mu kirere. Bakomeza bavuga bati ‘none se, ni gute abantu buntu bo muri ibyo bihe baba baramenye ko inyenyeri ari nyinshi cyane, ko zitabarika?’ Bene ibyo bitekerezo byo gukekakeka ntibihesha Yehova icyubahiro, we Mwanditsi wa Bibiliya.
^ par. 7 Tekereza igihe wamara urimo ubara inyenyeri zigera kuri miriyari 100 uko cyaba kingana! Uramutse ubaze inyenyeri nshya buri sogonda


text:
Nkuko ishami ry’umuryango w’abibumbye ryita ku buzima ribitangaza, 30% by’abagabo na 50% by’abagore bafite hagati y’imyaka 65 na 75 ku isi bafite ikibazo cy’umuvuduko w’amaraso ukabije.
Ese iki kibazo giterwa n’iki?
Dr. Vincent NSENGIMANA, inzobere mu kuvura indwara z’umutima avuga ko ibitera umuvuduko w’amaraso ukabije ari byinshi, ati”Buri gihe umurwayi avuga ko basanze arwaye umutima, akabivuga kuko basanze pression ye iri hejuru, kandi mu byukuri ushobora kuba ufite tension iri hejuru kandi umutima wawe ari muzima ukora neza, ibibazo biterwa na hypertension ihoraho nuko umubiri uba ukunze gukora kuri tension iri hejuru noneho umutima ukagera aho unanirwa cyane kuko biba biwusaba ingufu nyinshi zo kohereza amaraso kuri tension ndende”
Ni bande bakunze guhura n’ikibazo cy’umuvuduko w’amaraso ukabije?
Dr Vincent” Abantu babyibushye usanga ahanini ari bo bukunze kugira indwara zangiza umubiri wacu ugasanga umutima unaniwe kugaburira wa mubiri kubera kugira ibiro byinshi kimwe n’abagore batwite, impyiko, umwingo, ibyo byose bishobora gutuma umutima ukora cyane ukananirwa bikawuviramo bwa burwayi.
Abandi bantu bakunze kugira hypertension ni babandi baba bageze mu za bukuru, aha ho uburwayi burizana kuko umubiri w’umuntu ukuze uba utagifite imbaraga nyinshi bigasaba ko umutima ukorana imbaraga nyinshi ugasanga biteye uburwayi”
Dr Vincent Nsengimana
Ubusanzwe iyi ndwara ishobora kuvurwa ariko ngo ni byiza kwirinda kuruta kwivuza kuko niba utaragaragaza ibimenyetso by’uko uyirwaye ni byiza kujya kwisuzumisha nibura rimwe mu myaka ibiri, ku bantu bafite hejuru y’imyaka mirongo ine, ni byiza ko bisuzumisha rimwe mu mwaka kugirango barebe uko bahagaze.
Ni byiza kandi kwirinda inzoga, itabi, umunyu mwinshi ndetse n’isukari kugirango utazagerwaho n’ikibazo cyo guhura n’umuvuduko w’amaraso ukabije uhangayikishije benshi muri iki gihe.
Liliane KALIZA


text:
1. Icyumweru cy’amashami gifungura Icyumweru Gikuru kandi cy’Ingenzi kitwibutsa ugucungurwa kwa muntu, binyuze m’urupfu n’izuka bya Yezu Kristu Umwami wacu. Amasomo y’iki cyumweru, atwinjiza muri ibyo bihe by’ububabare ariko bikaba binaganisha ku cyizere gikomeye cy’umukiro uhoraho.
2. Isomo rya mbere ry’iki cyumweru, Umuhanuzi Izayi atubwira “umugaragu w’Uhoraho” ubabara. Izayi ntatubwira uwo ari we ariko mu ruhererekane rwa kiyahudi ndetse no mu ruhererekane rwa Kiliziya, uyu mugaragu w’Imana ubabara bagiye bahamya ko ashushanya Yezu, Umukiza uza yiyoroheje, ari intamenyekana ariko afite urukundo rukomeye kandi rukiza. Uyu mugaragu w’Uhoraho aho kwakirwa neza, arakubitwa bikomeye, arannyegwa, agacirwa amacandwe m’uruhanga. Niyo mpamvu batamwumva kuko kuri bo Umukiza yari umuntu wagombaga kubahwa no gutinywa, yagombaga kuba yambaye ibya cyami ndetse yambaye ikamba. Ntibaramenya ko kwicishabugufi no kwanga ibikabyo aribyo uwo mugaragu wa Nyagasani yaje kubigisha.
3. Ntibiyumvisha iyo myitwarire, ntibarumva ko Umukiza agomba kuza agasangira byose n’abo aje gukiza, akabereka ko ibyo yabishakiye kugira ngo bose bamwibonemo, hatagize umutinya. Umugaragu w’Imana yaje yicishije bugufi, nk’uko Pawulo abibwira abanyafilipi. “n’ubwo yari afite imimerere imwe n’iy’Imana, ntiyagundiriye kureshya na Yo. Ahubwo yihinduye ubusabusa yigira nk’umugaragu, maze mu migirire ye agaragaza ko ari umuntu. Nuko aho amariye kwishushanya n’abantu yicisha bugufi kurushaho, yemera kumvira ageza aho gupfa, apfiriye ndetse ku musaraba.” Nguko uko Yezu yagaragaje ko urukundo ruherekejwe no kwicisha bugufi rwemera byose. Yemeye kwamburwa ubusa kandi ari Nyirububasha, yemera gushinyagurirwa, yemera urupfu, yemera kubambwa k’umusaraba, yemera gucuzwa ubuzima kandi ari Nyirubuzima. Yambuwe agaciro na muntu nyamara ari we yari yaje aje kureba, kubana na we no gukiza.
4. Muri uyu mubabaro, Yezu atwigisha ko kubabara atariko gupfa ruhenu, kuko yatweretse nyuma y’umusaraba hari izuka. Yezu ntiyihoreye kubamugiriye nabi, ni isomo rikomeye mu mibanire yacu ya buri munsi: Kudashyamirana n’utugiriye nabi, kumubaza impamvu aduhohoteye twitonze, tutarangajwe imbere no kwihorera no kwihimura: “niba mvuze nabi gara gaza ikibi mvuze, ariko se niba mvuze neza, unkubitiye iki?” Yezu ntiyihanganira akarengane kandi yifuza ko urenganya abandi wese yakwitarama akibaza, maze agahindura imikorere n’imitekerereze.
5. Mu bubabare bwe Yezu aratwibutsa ko umukiro utanyura igihe cyose mu nzira y’ibyishimo n’ikuzo ry’isi, ko ahubwo ushobora no gusoromwa ku giti cy’umuruho, ku giti cy’umusaraba. Muri Getsemani, Yezu arisanga ari wenyine, arasanganirwa n’uguceceka kw’incuti ze zose kugera ubwo avuga ati: Dawe, niba bishoboka iyi nkongoro uyinyuze hirya. Yezu arafatwa akabyemera, kugira ngo agaragaze inyota n’urukundo afite byo gusakaza hose imbabazi no kudahangana n’umugiranabi. Urubanza abayahudi bamucira ruragaraza neza Yezu uwo ari We imbere y’imbaga: Umukiza n’umwana w’Imana: “Byongeye kandi nkwerurire, kuva ubu muzabona Umwana w’umuntu yicaye iburyo bw’Ushoborabyose, kandi aje ku bicu byo mu kirere.” Urubanza abaromani bamucira ruragaragaza ukutita ku bintu n’ukwirengagiza kwa Pilato, rukagaragaza uburyo abataramenye Imana bifuza ko Yezu yarekwa guhohoterwa (Umugore wa Pilato). Yezu abambwa k’umusaraba, turabona abantu batuka Imana, abantu bica Imana kubera ubuntu buke, ariko nanone turabona ko ikibi kidashobora kuganza ineza bibaho: “Umutegeka hamwe n’abasirikare be barindanaga Yezu, babonye umutingito w’isi n’ibyari bibaye, bagira ubwoba bwinshi baravuga bati «Uyu koko yari Umwana w’Imana!»”


text:
Mariya Yohana ni umwe mu baririmbyi bafite amateka yihariye n’ibigwi, yamenyekanye cyane biturutse ku ndirimbo ’Intsinzi’ yahimbye mu 1992 agamije guha imbaraga ingabo zari iza RPA zari ku rugamba zirwana intambara yo kwibohora.
Uyu muririmbyi yitezweho gutanga inama z’urukundo mu gitaramo cyiswe "Kigali Lovers Night" kizabera kuri Ambassadors Park i Gikondo ku munsi w’abakundana.
Mu kiganiro n’umuyobozi wa African Entertainment Corporation (AEC) yateguye iki gitaramo, Sebagabo Eric, yavuze ko kizarangwa n’ibikorwa bitandukanye birimo guhabwa umwanya wo gutanga impano ku bakundana no guhabwa inama z’urukundo na Mariya Yohana n’abandi bahanzi bakuze bazabasusurutsa.
Ati "Uyu mubyeyi azagenda atanga inama, si ukuririmba gusa cyangwa indirimbo kuko ari umunsi wo gukundana, n’aba babyeyi bakuru bazagenda bagira izindi nama zijyanye n’urukundo baha abazaba bitabiriye iki gikorwa."
Mariya Yohana yabwiye IGIHE ko kuri uwo munsi afatanyije na Makanyaga Abdoul, na Mavenge Sudi bahuriye mu itsinda ryitwa ’Beninganzo’ bazaririmba indirimbo z’urukundo zo mu bihe byabo ndetse hakanatangirwa inama zerekeye imibanire mu rukundo.
Ati "Ni ukuri bazaze, nzanabaririmbira indirimbo z’urukundo zacu za kera, mbumvishe uko twavugaga bitari muri aya magambo y’ubu, amagambo meza nibura bazagira icyo bakuramo."
Asobanura ishusho abonamo urukundo muri ibi bihe, Mariya Yohana yagize ati "Erega gukundana ntabwo bijya biba bibi, ahubwo abakundana nibo babigira nabi, kera n’ubu ntaho bihuriye! Nubwo nta byera ngo de, na kera mu rukundo wenda hazagamo akantu ariko bidahuje n’ibyo muri iki gihe tubona. Bwo byaranatindaga nibura, ntabwo ari nk’iki gihe, kera habagaho kubanza kurambagirizwa, waba uri umuhungu bakakurambagiriza, bakakubwira umukobwa w’i Runaka mwiza babonye ufite umuco w’umukobwa nyamukobwa, bakazabwira na wa mukobwa bati ’hari umuhungu twabonye twabonye’.”
Yakomeje ati "Nko mu bihe byacu nitanzeho urugero, byanyuraga mu twandiko duto, ariko agapapuro waba ukabonye ntugahishe umubyeyi ukamubwira uti ’dore umuhungu wanyandikiye yambwiye ko ankunda, na we akakungura inama y’icyo gukora.’ Iby’iki gihe mushobora no gukundana imyaka itanu, mukazangana kandi mwarabibayemooo... abantu twarabirambiwe mbese tuvuga tuti iyaba barongoranaga, bamara kurongorana ugasanga babanye amezi abiri."
Iki gitaramo kizatangirwamo inama z’urukundo ku bazakitabira, kizanasusurutswa n’umuhanzi Andy Bumuntu umaze kwerekana ubuhanga mu miririmbire mu ndirimbo nke yasohoye. Azaririmba Karaoke, indirimbo abakundana bazagenda bahitamo z’abandi bahanzi zivuga ku rukundo nazo azaziririmba.
Muri iki gitaramo, Mariya Yohana, Makanyaga Abdoul na Mavenge Sudi bahuriye mu itsinda Beninganzo bazanamurika amashusho y’indirimbo bise ’Shishoza’ ikubiyemo impanuro zisigasira urukundo rw’umwimerere. Bayikoranye n’abandi bahanzi barimo Umutare Gaby, Mporera Victor n’uwitwa Marvin Artum.
Iki gitaramo cyateguwe na African Entertainment Corporation ku bufatanye na Ambassadors Park iri i Gikondo aho kizabera kuri Saint Valentin guhera ku isaha ya saa kumi n’ebyiri z’umugoroba kirangire saa yine. Kwinjira ahasanzwe ni amafaranga y’u Rwanda 2000 Frw, 3000 Frw mu myanya y’icyubahiro na 5000 Frw ku basohokanye ari babiri.
Amashusho y’indirimbo ’Shishoza’ y’itsinda Beninganzo ikubiyemo ubutumwa bw’urukundo


text:
Rwamagana: Kirabiranya yanize umusaruro w’urutoki
Mu gihugu hose ahagaragaye indwara ya kirabiranya yagize ingaruka ku musaruro waturukaga ku rutoki. Hamwe na hamwe aho insina zatemwe nta bitoki nta n’ibinyobwa bikomoka ku nsina bihari. Igiciro cy’igitoki ku masoko yo hirya no hino mu Rwanda cyarazamutse.
Mu Ntara y’Uburasirazuba ni hamwe mu habonekaga umusaruro uhagije w’ibitoki wajyanwaga ku masoko yo mu gihugu.
Mu mirenge ya Munyaga, Kigabiro, Rubona, Muhazi na Mwurire mu karere ka Rwamagana, hava ibitoki byinshi (...)
Mu gihugu hose ahagaragaye indwara ya kirabiranya yagize ingaruka ku musaruro waturukaga ku rutoki. Hamwe na hamwe aho insina zatemwe nta bitoki nta n’ibinyobwa bikomoka ku nsina bihari. Igiciro cy’igitoki ku masoko yo hirya no hino mu Rwanda cyarazamutse.
Mu Ntara y’Uburasirazuba ni hamwe mu habonekaga umusaruro uhagije w’ibitoki wajyanwaga ku masoko yo mu gihugu.
Mu mirenge ya Munyaga, Kigabiro, Rubona, Muhazi na Mwurire mu karere ka Rwamagana, hava ibitoki byinshi bigemurwa ku masoko ya Rwamagana no mu mujyi wa Kigali, hamwe na hamwe hatangiye kugaragara iyo ndwara.
Ushinzwe ubuhinzi mu Karere ka Rwamagana, Innocent Ukizuru yatangarije ikinyamakuru cyandika ku buhinzi, ko mu karere ka Rwamagana hasanzwe hari ubuso buhinzeho urutoki bungana na hegitari 14,220 kandi zikaba zisanzwe zeraho amatoni y’ibitoki ibihumbi 112 buri kwezi.
Umuyobozi w’Akarere ka Rwamagana, Uwimana Nehemie, yadutangarije ko indwara yahereye i Karenge ariko ubu ikibazo cyakemutse umusaruro wongeye kuboneka uko bisanzwe. Ubu ngo imirenge imerewe ugaragaramo iyo ndwara ni uwa Muhazi na Munyaga. Yakomeje agira ati "Ubu icyo dukora n’abaturage ni ugukumira, igikorwa tukaba tugifatanya na RAB ngo n’ahandi hadafatwa."
Ibi bitoki ngo byinjirizaga abaturage ba Rwamagana amafaranga asaga miliyari 53 na miliyoni 325 hatabariwemo ibitoki abahinzi bateka iwabo mu ngo. Umusaruro mwinshi w’ibitoki byera i Rwamagana ukagemurwa ku masoko yo mu Mujyi wa Kigali.
Mu mujyi wa Kigali abantu batandukanye batangarije IGIHE igiciro cy’igitoki kigenda kizamuka bitewe n’aho umuntu akiguriye. Mukamana twamusanze agura ibitoki adutangariza ibi: ”Igitoki kirahenze kigura 190Frw mu gihe ibirayi bigura 120 frw, urumva ko ibirayi ari byo dusigaye twigurira, ibitoki byarabuze no kubona ibyiza biragoye.”
Bamwe mu bahinzi bavuga ko aho indwara yafashe urutoki bikaba ngombwa ko barurandura hashira amezi atandatu kugira ngo hahingwe ibindi.
Ibimenyetso bya Kirabiranya mu rutoki ni uko usanga umutumba waraboze, amakoma akaraba, watema umutumba ukavamo amazi asa n’amashyira, ibitoki bikaneka biteze, imbere ugasanga ari imitiri.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ababyeyi b’abagabo baranengwa n’abana babo ko batabaganiriza nkuko babigaragarije mu kiganiro agasaro.com yakoze ku munsi munsi wo kubahiriza uburenganzira bw’abana kuri Radiyo 10.
Muri icyo kiganiro cyari kigamije ku kuvuga ku bikorwa ababyeyi bakwiye gukorana n’abana mu rwego rwo kubitaho babaha umwanya ukwiriye, harimo kubaganiriza, kubaherekeza ku ishuri, gukorana imirimo itandukanye n’ibindi. Nyuma yaho abantu bafungurirwa umurongo wa Telefoni ngo batange ibitekerezo. Mu bahamagaye rero hari higanjemo abana b’ingimbi n’abangavu ( teenagers) bose bahurije ku kuba ababyeyi babo b’abagabo batabaganiriza.
Umwana umwe w’umukobwa yavuze ukuntu se atamuganiriza ndetse akaba amutinya cyane. Undi ati : « papa iyo aje agasanga umwana urira, akubita uri kurira atanamubajije impamvu yariraga, » undi undi mwana w’umuhungu ati « papa wapi ntatuganiriza niba ari akazi kenshi sinzi, » undi musore ati « nubwo papa atatuganiriza basi mumupere indirimbo » n’abandi bagiye bahamgara birerekana ko kimwe mu bibazo abana bafite ari ukubura uburyo bwo kuganira n’ababyeyi babo b’abagabo.
Ku rundi ruhande ariko abana berekanye ko ababyeyi babo b’abagore aribo babaganiriza benshi bavugaga bati “ ababyeyi si bamwe, mama we aratuganiriza”. Abandi basabira aba mama wabo indirimbo zitandukanye zijyanye no kubabwira ko babashimira uko babitaho.
Nubwo tutavuga ko ababyeyi b’abagore bose bita ku kuganiriza abana ijana ku ijana ariko nyuma y’icyo kiganiro biragaragara ko kudaha umwanya abana ku babyeyi b’abagabo ariko gukomereye abana bari mu kigero cy’ubugimbi.
Zimwe mu ngaruka rero iyo abana babahungu bataganirizwa na ba se cyangwa batababona muri rusnage harimo e ni ukutigirira icyizere, kudafata ibyemezo vuba, gutinya kuba umuyobozi cyangwa kutubaha abayobozi, ndetse no kwigira icyigenge no gufata ibiyobyabwenge.
Ingaruka ku bakobwa bo harimo kubura urukundo rw’ibanze mu buzima bagahora barushakisha, kunanirwa kwihagararaho mu byemezo ndetse no guhora yumva yayoborwa n’abandi ( dependent).
Mu gusoza icyo kiganiro ariko hari icyizere ko bishobora guhinduka, umusore umwe yarahamagaye ati ikiganiro mwakoze ndumva biteye ubwoba ati buriya twe nitugira abana tuzajya tubaganiriza.
Abana baranenga ba se ko batabaganiriza.
Ababyeyi b’abagabo baranengwa n’abana babo ko batabaganiriza nkuko babigaragarije mu kiganiro agasaro.com yakoze ku munsi munsi wo kubahiriza uburenganzira bw’abana kuri Radiyo 10.


text:
Bibiliya iagaragaza ko gusenga abantu biyiriza ubusa bigirira umukirisitu umumaro ariko Imana ntabwo itegeka abakristo kubikora. Icyo Bibiliya ivuga nuko kwiyiriza ubusa ari ikintu cyiza, gifitiye umumaro umukirisitu bitewe n’ibihe arimo.
Gusenga abantu biyiriza ubusa Bibiliya igaragaza ko ari ibintu by’ingenzi ariko ntabwo ibitegeka abantu.
Igitabo cy’Ibyakozwe n’Intumwa kivuga ko abizera bo mu itorero rya mbere biyirizaga ubusa mbere yo gufata ibyemezo bikomeye (Ibyakozwe 13:2, 14:23).
Ahantu henshi muri Bibiliya hagaragaza ko kwiyiriza ubusa no gusenga byagiye bibera ingenzi abakozi b’Imana mu bihe byabaga bibakomereye. (Luka 2:37, 5:33).
Hari abantu bumva ko kwiyiriza ari ukwishonjesha no kwibabaza kugirango umuntu agaragarize Imana akababaro, nyamara impamvu yo kwiyiriza ubundi ni ukwitarura ibirangaza umuntu agatumbira Imana. Kwiyiriza ni uburyo bwo kwereka Imana, natwe ubwacu, ko dushaka rwose ubusabane na yo. Kwiyiriza bidufasha kumva kurushaho Imana no kuyiyegereza kurushaho.
Nubwo kwiyiriza hafi ya buri gihe biba ari ukwigomwa ibyo kurya, hari ubundi buryo bwinshi bwo kwiyiriza. Ikintu cyose wakwigomwa igihe runaka ukiyemeza gushakisha mu maso h’Imana, nabwo waba wiyirije.
Mu 1 Abakorinto 7:1-5, Pawulo yasabye abakirisitu gufata igihe badakora imibonano mpuzabitsina mu rwogo rwo gusenga Imana, gusa abasaba kubikora mu gihe bumva ko bitaza kubateza ikigeragezo cy’iruba ry’imibiri.
Kwiyiriza bigomba kugira igihe birangirira, cyane cyane iyo ari ukwishonjesha. Kumara igihe kirekire utarya bishobora kugira ingaruka mu mikorere y’umubiri.
Ni ngombwa kwibuka ko impamvu zo kwiyiriza atari uguhana umubiri, ahubwo ari ugutumbira Imana ntakiturangaza, mu gihe rero byasa no kwihotora, nanone byaba bibaye bibi ku buzima.
Ntibikwiye kandi ko kwiyiriza bifatwa nk’ umugambi udufasha kunanuka. Ubundi kwiyiriza twigishwa na Bibiliya ntikugambiriye kunanuka, ahubwo kugambiriye kongera ubusabane n’Imana.
Buri muntu wese ashobora kwiyiriza, nubwo kubera impamvu zitandukanye, atabasha kwishonjesha (urugero, nk’abarwayi ba Diyabete kumara igihe runaka batarya bibatera ikibazo mu mubiri). Buri muntu wese afite ikintu yakwigomwa mu mwanya ari gushaka Imana.
Kwigomwa ibyisi mu kwiyiriza bidufasha guhindukirira Kristo. Kwiyiriza kandi si uburyo bwo gutegeka Imana kudukorera ibyo dushaka. Kwiyiriza nitwe bihindura, ntibihindura Imana.
Kwiyiriza si uburyo bwo kugaragaza ubunyamwuka cyanwa ubukiranutsi bw’umuntu. Kwiyiriza bigomba kujyana no kwicisha bugufi ndetse n’umunezero umukirisitu atewe ko gusabana n’Imana.
Matayo 6:16-18 haravuga ngo “kandi nimwiyiriza ubusa ntimukabe nk’indyarya zigaragaza umubabaro, kuko bagaragaza umubabaro kugira ngo abantu babarebe ko biyirije ubusa. Ndababwira ukuri yuko bamaze kugororerwa ingororano zabo. Ariko weho niwiyiriza ubusa wisige amavuta mu mutwe, wiyuhagire mu maso, kugira ngo abantu batamenya ko wiyirije ubusa keretse So uri ahiherereye, kandi So ureba ibyiherereye azakugororera.”
Kwiyiriza ni ikintu cyo kwitondera ndetse ukabikorana umutima mwiza kandi wicishije bugufi, si ngombwa ko ubyereka buri wese kandi nanone kwiyiriza si umwanya wo kugabanya ibiro cyangwa kumva ko niba wiyirije ntakabuza Imana igomba kugusubiza ibyo ni ukwishuka kuko Imana isubiriza igihe.